Kosovski Srbi treći dan zaredom blokiraju puteve oko graničnih prelaza na severu - Jarinje i Brnjak - zbog odluke Vlade Kosova od 20. septembra da svi vlasnici automobila sa srpskim registarskim tablicama moraju da imaju probne tablice dok upravljaju vozilom na teritoriji Kosova.\nNa ovim prelazima se sve vreme nalaze i pripadnici Specijalne policije Kosova, koji su u pripravnosti.\nDodatno nezadovoljstvo Srba sa severa izaziva i to što se ovom odlukom Vlade Kosova predviđa i oduzimanje "nelegalnih" registarskih tablica sa gradovima na Kosovu a koje izdaje Srbija.\nOve tablice su se do sada koristile samo u četiri opštine sa srpskom većinom na severu Kosova: Severna Mitrovica, Zvečan, Leposavić i Zubin Potok.\nKako je reagovao visoki predstavnik EU?\nEvropska unija poziva na hitnu deeskalaciju na sjeveru Kosova, navodi se u saopštenju šefa evropske diplomatije Josepa Borrella.\n"Svaka provokacija ili jednostrana akcija mora se izbjeći jer bi bila direktno u suprotnosti s interesima građana u regiji”, piše u saopštenju. "Pozivamo rukovodstvo u Beogradu i Prištini da zauzmu odgovoran pristup i rade kroz dijalog uz posredovanje EU kako bi se izbjegla dalja eskalacija, uspostavila mirna atmosfera i radilo na održivim rješenjima."\nDan ranije isto je poručio i specijalni predstavnik Evropske unije za dijalog Kosova i Srbije Miroslav Lajčak.\nPremijer Kosova Aljbin (Albin) Kurti je 22. septembra ocenio da Priština i Beograd trebaju u potpunosti da uklone probne tablice kako bi se rešila novonastala situacija.\n"Verujem da je naša ponuda veoma praktična, a to je da i Srbija i Kosovo uklone privremene tablice, kako bi se građanima omogućilo da cirkulišu", rekao je premijer na sednici Vlade Kosova.\nGradonačelnici sa severa Kosova su iz Srpske liste, vodeće partije kosovskih Srba koja ima podršku zvaničnog Beograda. Visoki funkcioneri iz te stranke se sve vreme nalaze oko graničnih prelaza gde se blokiraju putevi za saobraćaj.\nTakođe, u poslednja tri dana, prelaze Jarinje i Brnjak je moguće preći samo pešaka.\nKurti je na konferenciji za novinare 22. septembra nakon sastanka Vlade, ponovo rekao da su specijalci raspoređeni na severu Kosova samo kako bi se zaštitili granični prelazi, te da ove akcije nisu usmerene protiv kosovskih Srba.\nOn je rekao da su svi, koji žive na teritoriji Kosova, jednaki bez obzira na njihovu nacionalnu pripadnost.\n“Srbi sa Kosova se ne plaše ove Vlade ali ima neki drugi faktor. Ako se Srbi sa Kosova plaše nekoga, budite sigurni da to nisam ja niti moja Vlada”, rekao je Kurti.\nPozvao je kosovske Srbe da sami predaju “nelegalne” registarske tablice, odnosno tablice gradova na Kosovu koje izdaje MUP Srbije a koje se još uvek koriste na severu Kosova.\nGrađani Kosova na teritoriju Srbije ne mogu da uđu sa RKS tablicama, odnosno moraju da ih zamene probnim.\nNa osnovu Sporazuma o slobodi kretanja između dve strane iz 2011. godine, Kosovo se obavezalo da će na pet godina izdavati KS registarske tablice, koje je Srbija prihvatila.\nPredsednik Srbije traži da se situacija vrati u pređašnje stanje\nPrethodno je 21. septembra predsednik Srbije Aleksandar Vučić zatražio da se sa graničnih prelaza na severu povuku Specijalne jedinice Policije Kosova, te hitan odgovor Evropske unije da li postoji Briselski sporazum o pravnom prometu, te kada će biti formirana Zajednica srpskih opština.\nOn je najavio da će Beograd u narednim danima razmatrati dodatne mere kao odgovor na potez Kosova koji je nazvao "kriminalnom akcijom" i dodao da će Srbija nastaviti da insistira na očuvanju mira, ali i "pune sigurnosti za srpsko stanovništvo na Kosovu".\n"Nadamo se da vlada neće odustati zbog vanjskog pritiska"\nMeđide Demoli – Nimani (Mexhide Demolli – Nimani) iz NVO "FOL" (Govori) podržava odluku Vlade Kosova da Srbiji uvede recipročne mere oko registarskih tablica, te ocenjuje da Kosovo jedino na ovakav način može da bude tretirano kao ravnopravna država.\nOna smatra i da međunarodna zajednica ovoga puta treba da izvrši pritisak na zvanični Beograd jer su građani Kosova ti koji deset godina unazad plaćaju probne tablice prilikom ulaska na teritoriju Srbije.\n„Nadam se da Vlada Kosova neće popustiti pred spoljnim pritiscima i odustati od ove odluke. Probne tablice se mogu ukinuti onda kada i Srbija to učini”, kaže ona za Radio Slobodna Evropa (RSE).\nA Jeta (Krasniqi) Krasnići iz Kosovskog demokratskog instituta smatra da je reakcija Srbije na uvođenje recipročnih mera bespotrebna i dodaje da su kosovske vlasti delovale u skladu sa sporazumom iz Brisela.\nKosovski demokratski institut, pored ostalog, prati realizaciju sporazuma između Kosova i Srbije, postignutih u okviru dijaloga u Briselu.\n„Više je nego jasno da Srbija neće prihvatiti kosovske RKS registarske tablice, jer registarske tablice RKS pokazuju da je Kosovo država. Ono što se sada može učiniti, uz posredovanje Evropske unije, je da se postigne dogovor o daljim koracima ili da obe strane ukinu privremene registarske tablice”, ocenjuje ona.\nSrpski civilni sektor sa Kosova: Vlada opšta konfuzija, građani na severu zbunjeni\nGrupa od osam srpskih nevladinih organizacija sa Kosova je u zajedničkom saopštenju za medije pozvala Vladu Kosova da konkretno i precizno razjasni građanima šta će se desiti sa automobilima koji su registrovani na kosovske gradove a koje izdaje Srbija.\nOve tablice kosovske vlasti smatraju ilegalnim i nevažećim a srpski civilni sektor ocenjuje da su građani na severu sada zbunjeni.\n“Opštoj konfuziji koja vlada među građanima srpske zajednice na Kosovu doprinose i šture i nejasne informacije o sprovođenju odluka Vlade Kosova, koje posebno u delu koji se tiče procedura u vezi saobraćajnih registarskih oznaka gradova na Kosovu izdatih od strane srpskih institucija (KM, PR, PZ, UR, GL, PE, ĐA) ne pružaju jasna uputstva građanima o tome šta će se desiti sa njihovim vozilima nakon konfiskacije tablica”, navodi se u saopštenju.\nSrpski civilni sektor napominje i da bi novi eventualni zajednički dogovor Kosova i Srbije o slobodi kretanja morao biti propraćen “širokom informativnom kampanjom, brzim i jeftinim procedurama ali i sistemskom podrškom građanima koji se suočavaju sa poteškoćama pri pribavljanju ličnih i putnih dokumenata”.\nMUP Kosova: Registracija tablica na RKS po istoj proceduri kao i za sve druge građane\nKosovski Srbi koji i dalje imaju automobile sa registarskim tablicama gradova sa Kosova a koje izdaje Srbija, mogu da registruju tablice na RKS (Republika Kosovo) po istoj proceduri kao i svi drugi građani Kosova. Ovo je za RSE potvrđeno iz Ministarstva unutrašnjih poslova Kosova.\n“Trebaju se samo obratiti centrima za registraciju vozila i dobiće sve neophodne informacije i detalje”, navodi se u odgovoru.\nTakođe, na sajtu MUP-a Kosova su navedene procedure za registrovanje automobila na RKS tablice.\nSpecijalni predstavnik Miroslav Lajčak je prošle nedelje boravio u trodnevnoj poseti Kosovu kako bi odredio datum za naredni sastanak na visokom političkom nivou u Briselu. Potom se početkom nedelje sastao i sa visokim zvaničnicima u Srbiji, baš u trenutku kada je Kosovo uvelo recipročne mere.\nZa sada datum nastavka političkog dijaloga dve strane još nije određen.


Šarec: Nema razloga za pad vlade\nTanjug 15. januara 2020. 14:41\nLJUBLJANA – Slovenački premijer Marjan Šarec odbacio je danas mogućnost pada njegove manjinske vlade i formiranja nove vladajuće koalicije kako bi se izbegli novi izbori, o čemu se javno i u medijima spekulisalo poslednjih dana.\n„Nema razloga za pad ove vlade osim ako nekome smeta sadašnja politička stabilnost“, rekao je predsednik slovenačke vlade u kraćem razgovoru za ljubljansko „Delo“.\nTime je reagovao na izjave čelnika dveju opozicionih partija koje su oni izneli zadnjih dana, a prema kojima se iza kulisa vode razgovori o mogućoj rekonstrukciji sadašnje vlade, kako bi ona dobila jaču parlamentarnu većinu, pa i o novom premijeru.\nPredsednik Slovenačke demokratske stranke (SDS) i bivši premijer Janez Janša u nedelju je, u razgovoru za Slovenačku televiziju, kazao da će se narednih sedmica pokazati da li je moguće sastaviti novu većinu u parlamentu.\nOn je za sadašnju vladu na čelu sa Šarecom kazao da je „klinički mrtva“ i održava se kao „političko truplo“, nakon što je pre dva meseca ostala bez glasova stranke Levica (L) te postala zavisna od glasova Jelinčičevih nacionalista (SNS).\nNa nagađanja o mogućem političkom preslaganju kako bi se izbegli novi izbori reagovao je i predsednik opozicione demohrišćanske Nove Slovenije (NSI) Matej Tonin, sugerišući ovih dana, u razgovoru za novinsku agenciju STA, da se razmišlja o formiranju nove parlamentarne većine i vladi kojoj Šarec ne bi bio na čelu, ali da je rezultat takvih razmišljanja neizvestan i da bi možda bilo bolje dogovoriti se o novim izborima prie kraja mandata sadašnje vlade, prenela je Hina.\nIzjave dveju oponenata Šarec vidi kao pokušaj političke destabilizacije pa je u razgovoru za „Delo“ podsetio da je Janšina stranka na redovnim izborima pre godinu i po dana osvojila relativnu parlamentarnu većinu, ali Janša vladu nije uspeo da sastavi, dok je sa Toninom on lično vodio ozbiljne razgovore o formiranju mešovite koalicije, na što se Tonin onda nije odlučio, nego je razgovore na pola puta napustio.\nNa prigovore da je njegova vlada operativno nedelotvorna i da nije uspela da sprovede potrebne reforme, Šarec je u razgovoru za „Delo“ naveo da je uspela da donese budžete za iduće dve godine sa budžetskim suficitom.\n„Kao manjinska vlada doneli smo budžete sa suficitom, što nije uspevalo ranijim vladama koje su imale komotnu većinu, a postupno snižavamo i javni dug, što pre nije bio slučaj“, kazao je Šarec.\n„Ne kažem da problema nema, no ako budemo svi radili za isti cilj onda ćemo nastaviti uspešno da sarađujemo. A što se tiče strukturnih reformi koje su sprovele ranije vlade – i to se može nabrojati na prste jedne ruke“, kazao je Šarec, ponovivši kako razloga za pad koalicione vlade nema, osim ako neko ne želi nestabilnost kako bi to iskoristio za lični politički uspon.


Odlilo se 127,7 miliona EUR - MINA\nHome MINA Business Odlilo se 127,7 miliona EUR\nOdlilo se 127,7 miliona EUR\nAugust 1, 2019, 11:37\nPodgorica, (MINA-BUSINESS) – Ukupan priliv stranih direktnih investicija (SDI) u prvih pet mjeseci ove godine iznosio je 257 miliona EUR, dok se istovremeno iz zemlje odlilo 127,7 miliona EUR, pokazuju preliminarni podaci Centralne banke (CBCG).\nNeto priliv stranih direktnih investicija, odnosno razlika između njihovog priliva i odliva u prvih pet mjeseci ove godine iznosila je 129,3 miliona EUR, što je 115,8 odsto više nego u istom periodu prošle godine.\nIz zemlje se po osnovu ulaganja rezidenata u inostranstvo odlio 56,2 miliona EUR, dok su povlačenja sredstava nerezidenata investiranih u Crnu Goru iznosila 71,4 miliona.\nPriliv stranih direktnih investicija u formi vlasničkih ulaganja iznosio je 166,9 miliona EUR, što čini 65 odsto ukupnog. Od toga je u nekretnine uloženo 67 miliona EUR, a u preduzeća i banke 99,9 miliona EUR.\nPriliv SDI u formi interkompanijskog duga iznosio je 80,3 miliona EUR, što je 45,5 odsto manje nego u istom periodu prošle godine.


Oslobođeno pet otetih demonstranata :: Svet\nSvet / Oslobođeno pet otetih demonstranata\nOslobođeno pet otetih demonstranata\nIzvor: agencije/Novi magazin\nOn je dodao da su taoci oslobođeni noćas iz kancelarija Partije Regiona, prenela je ukrajinska agencija Ukrinform.\nPortparol ministarstva unutrašnjih poslova Donjecka Ihor Diomin je, takođe, potvrdio tu informaciju. "Razgovarali smo do 2 ujutro i oni su pušteni", rekao je Diomin.\nPosle demonstracija za jedinstvo Ukrajine u Donjecku, proruski separatisti su odveli između četiri i sedam demonstranata.\nOrganizator protesta "Donbas (Donjecki bazen) je Ukrajina" saopštio je ranije danas da je u napadu na miroljubive demonstrante povređeno 25 ljudi, od kojih je petoro hospitalizovano i da su separatisti odveli sedmoro ljudi kao taoce.\nŠojgu: Rusija neće slati vojsku u Ukrajinu\nRuski ministar odbrane Sergej Šojgu preneo je uveravanja američkom sekretaru za odbranu Čaku Hejgelu da Rusija nema planove da pošalje svoju vojsku u Ukrajinu.\nŠojgu i Hejgel su sinoć telefonom razgovrali o napetoj situaciji u Ukrajini, izjavio je portparol Pentagona, javila je agencija Itar-Tas.\nŠojgu je tom prilikom "ponovio uverevanja da ruske snage neće izvesti invaziju" na Ukrajinu.\nHejgel je ponovo apelovao da se prekine "destabilizujući uticaj u okviru granica Ukrajine i upozorio da će nastavak agresije dodatno izolovati Rusiju i dovesti do većeg diplomatskog i ekonomskog pritiska".\nRusko ministartstvo odbrane saopštilo je da su Hejgel i Šojgu imali "iskren jednočasovni razgovor" tokom kojeg su jedan drugom preneli zabrinutost u vezi sa tenzijama u Ukrajini.\nŠojgu je takođe odbacio "neosnovane tvdrnje" o prisustvu ruskih snaga u Ukrajini, gde navodno doprinose destibilizaciji situacije na jugoistoku te zemlje. Ministar odbrane Rusije izjavio je prošle nedelje da je ruska vojska zbog zaoštravanja situacije započela vežbe Južnog i Zapadnog vojnog okruga na granici sa Ukrajinom.\nNATO: Nema povlačenja ruske vojske\nNATO dosad nije video dokaze da je nekoliko desetina ruskih vojnika počelo da se povlači sa granice sa Ukrajinom, uprkos saopštenju ruskih vlasti da su se trupe vratile na svoje stalne pozicije, izjavio je jedan neimenovani zvaničnik Severnoatlantske alijanse agenciji Rojters.\n"Trenutno nemamo informacije koje ukazuju na to da se ruske trupe povlače sa ukrajinske granice. Želimo ponovo da podstaknemo Rusiju da se pridržava odluka Ženevskog sporazuma i da povuče sve svoje trupe sa ukrajinske granice i umesto toga se okrene diplomatiji i dijalogu", rekao je zvaničnik NATO Rojtersu, odgovarajući na pitanje o izjavi Sergeja Šojgua.\nPrema odredbama sporazuma postignutog u Ženevi 17. aprila, u Ukrajini bi trebalo da se razoružaju sve nelegalno naoružane formacije, da se deblokiraju sve vladine zgrade i da se pomiluju svi demonstranti, izuzev onih koji su počinili teške zločine.\nNa razgovorima u Ženevi učestvovali su predstavnici Rusije, SAD, Evropske unije i Ukrajine.\nGradonačelnik Harkova prebačen na lečenje u Izrael\nGradonačelnik Harkova na istoku Ukrajine Genadij Kernes, koji je juče teško povređen pošto ga je nepoznati napadač ranio iz vatrenog oružja, prevezen je tokom noći u Izrael na dalje lečenje, izjavio je portparol gradskog veća Harkova Jurij Sidorenko.\n"Izraelski lekari su sinoć došli u Harkov i pohvalili rad naših doktora ali su ipak preporučili da gradonačelnik bude prebačen na lečenje u Izrael. Oni su zaključili da je transport pacijenta moguć, pa je avion sa njima poleteo sa aerodroma u Harkovu jutros oko 3,20 časova", rekao je Sidorenko za Interfaks, a preneo je Glas Rusije.\nKernes je ranjen juče u leđa dok je bio na džogingu, nakon čega je u nesvesnom stanju prebačen na hitnu operaciju, izjavio je direktor Instituta za hirurgiju u Harkovu Valerij Bojko. Operacijom je zaustavljeno krvarenje, ali je Kernes i dalje u teškom zdravstvenom stanju.\nSamoproglašeni gradonačelnik Slavjanska traži da EU ukine sankcije\nSamoproglašeni gradonačelnik Slavjanska Vjačešlav Ponomarjov rekao je danas da će sa zapadom razgovarati o oslobađanju otetih vojnih posmatrača samo ako EU ukine sankcije protiv lidera separatista.\nPonomarjov je rekao da je uvođenje zabrane viza i zamrzavanje imovine Denisu Pušilinu, lideru samoproglašene Narodne Republike Donjeck, i Andreju Purginu, još jednom lideru u istočnoj Ukrajini, "nije pogodno za dijalog", prenela je agencija Rojters.\n"Nastavićemo dijalog o statusu zatvorenika rata samo kada Evropska unija odbaci te sankcije", rekao je Ponomarjov, koji je dodao da će biti blokiran pristup svim predstavnicima EU ako se sankcije liderima separatista ne ukinu.\nEU je uvela sankcije za 15 Ukrajinaca i Rusa zbog ruske aneksije Krima i zbog ruske podrške separatistima na istoku Ukrajine.\nMoskva negira bilo kakvu umešanost u pobuni na istoku Ukrajine.\nSeparatisti su u petak na istoku Ukrajine oteli osmoricu posmatrača OEBS i jednog su, u međuvremenu, iz zdravstvenih razloga oslobodili.\nprotesti Ukrajina donjeck\nHiljade Belorusa demonstriraju protiv Lukašenka, više od 140 uhapšenih\nNajmanje 16 osoba poginulo tokom protesta u Ugandi


Incident u ruskom cirkusu: Medved ščepao dresera za nogu /video/ - 18.07.2021, Sputnik Srbija\nIncident u ruskom cirkusu: Medved ščepao dresera za nogu /video/\nU Kemerovskoj oblasti u Sibiru došlo je do incidenta tokom cirkuske predstave kada je medved napao dresera. Predator je ščepao za nogu ženu koja se bavi... 18.07.2021, Sputnik Srbija\nGledaoci su snimili napad medveda.Kako prenosi „Moskovski komsomolec“, cirkus „Arlekin“ je izvodio tačku kada je medved počeo da napada umetnike. Najpre je zgrabio ženu za nogu i oborio je na pod, a publika je i dalje ostala na svojim mestima. Tada je predator ponovo krenuo u napad, udarivši dresera šapom po glavi, nakon čega je krenuo na njenog kolegu.Istovremeno, precizirano je da niko nije povređen. Istražitelji će proveriti da li zaposleni u cirkusu poštuju bezbednosne zahteve.Sve o Rusiji pročitajte ovde.\nrusija, medved, cirkus, video-klub, rusija – društvo\n19:29 18.07.2021 (Osveženo: 23:38 24.08.2021)\n© Sputnik / Valerij Šustov / Uđi u foto-galerijuMrki medved\nGledaoci su snimili napad medveda.\nKako prenosi „Moskovski komsomolec“, cirkus „Arlekin“ je izvodio tačku kada je medved počeo da napada umetnike.\nNajpre je zgrabio ženu za nogu i oborio je na pod, a publika je i dalje ostala na svojim mestima. Tada je predator ponovo krenuo u napad, udarivši dresera šapom po glavi, nakon čega je krenuo na njenog kolegu.\nIstovremeno, precizirano je da niko nije povređen. Istražitelji će proveriti da li zaposleni u cirkusu poštuju bezbednosne zahteve.


Harasani o programu Evropa sad: Do sada 45 prijava radnika :: Ekonomija\nHarasani o programu Evropa sad: Do sada 45 prijava radnika\nDirektor Uprava za inspekcijske poslove Ilir Harasani kazao je im je do sada stiglo 45 prijava radnika koje se odnose na moguće nepoštovanje programa "Evropa sad".\nOn je rekao da se radnici se uglavnom žale da im poslodavci traže da im se dio zarade vrati na ruke, na moguće mijenjanje ugovora u dijelu skraćenja radnog vremena sa osam na četiri sata, potpisivanje ugovora o djelu i povremenim i privremenim poslovima...\n"Mislim da će od 1. februara biti više prijava. Do sada su se one odnosile na indicije da poslodavci mogu nešto da urade. Poslodavci su uglavnom negirali da će kršiti program", rekao je Harasani u emisiji "Okvir" na RTCG-u.\nOn je napomenuo da je većina prijava anonimna, što otežava posao inspektorima. Smatra da je dobro što je Vlada osnovala Koordinaciono tijelo za praćenje realizacije programa "Evropa sad", ističući da bi u njega trebalo uključiti i Upravu policije.\n"Bili smo u kontaktu sa sudstvom i tužilaštvom. Jako je bitno da inspektor ima ovlašćenja do nekog trenutka, jer ne može da ima uvid da li se nešto stvarno desilo. Kazne su prevelike, do 20.000 eura, i ako je bilo kršenja programa mi ćemo to prijaviti policiji. To će krivično djelo biti procesuirano ka tužilaštvu, smatram da nikome neće biti u prilogu da ne poštuje program", poručio je on.


CIA: ISIS raspoređuje operativce po Evropi - Nova Borba\nCIA: ISIS raspoređuje operativce po Evropi\nIslamska država će pozvati svoje sledbenike da izvode napade u stilu "vuka samotnjaka"\nDirektor CIA Džon Brenan reći će Kongresu da ekstremisti Islamske države obučavaju i pokušavaju da rasporede operativce na Zapadu radi daljih napada. Džihadisti ID će se više oslanjati na gerilske taktike kako bi nadoknadili teritorijalne gubitke, najavljuje AP.\nU opaskama pripremljenim za Obaveštajni komitet Senata, Brenan navodi da ID radi na izgradnji aparata za usmeravanje i inspirisanje napada na svoje strane neprijatelje, kao što je to bio slučaj u nedavnim napadima u Parizu i Briselu, za koje CIA veruje da su izvedeni po instrukcijama ID.\n- ID ima pozamašan kadar zapadnih boraca koji bi potencijalno mogli da služe kao operativci za napade na Zapadu - kaže Brenan, dodajući da ta grupa radi na tome da operativne prokrijumčari u zapadne zemlje, možda kroz izbeglički talas ili legitimnim načinima putovanja.\nPrema njegovim rečima, ID poziva svoje sledbenike da izvode napade u stilu "vuka samotnjaka" u zemljama u kojima žive.\nBrenan je prošlonedeljni napad na gej klub u Orlandu nazvao "gnusnim činom divljeg nasilja" i "napadom na vrednosti otvorenosti i tolerancije" koje definišu SAD kao zemlju.\nTakođe je upozorio da ID postepeno sve više umrežava svoje ogranke, pri čemu je, naveo je, ogranak u Libiji najnapredniji i najopasniji.\nBrenan kaže i da ID pokušava da poveća svoj uticaj i Africi, te da je ogranak ID na Sinaju postao najkativnija i najsposobnija teroristička grupa u Egiptu.\nOn je ID nazvao "silnim protivnikom", ali je istakao da je koalicija na čelu sa SAD postigla napredak u borbi protiv te grupe, koja je morala da preda velike delove teritorije u Iraku i Siriji i izgubila neke lidere u vazdušnim udarima.


Vučić: Srbija u borbi protiv kovida-19 našla najbolju meru, obezbedjeni lekovi i vakcine - Radio Sto Plus\nVučić: Srbija u borbi protiv kovida-19 našla najbolju meru, obezbedjeni lekovi i vakcine\nPredsednik Srbije Aleksandar Vučić kazao je večeras da je Srbija u borbi protiv korona virusa našla najbolju meru - da je obezbedila vakcine i lekove, a da je neophodno da gradjani budu odgovorni.\nVučić je za Radio-televiziju Srbije (RTS) kazao da on nema rešenje za gradjane koji krše meru izolacije i da očekuje da gradjani budu odgovorni, navodeći da ne misli da su potrebne oštrije kazne za kršenje te mere.\nOn je rekao da je ministru zdravlja Zlatiboru Lončaru predložio da se vakcinacija vrši u domovima zdravlja a da se Sajam koristi kao kovid ambulanta, jer su državi trenutno neophodne kovid ambulante.\nPredsednik je osudio one koji vredjaju članove Kriznog štaba za suzbijanje epidemije korona virusa i rekao da oni dobro rade svoj posao i da donose mere koje su neophodne a koje ne ugrožavaju privredu\nVučić: Atmosfera nepoverenja izmedju Srba i Bošnjaka\nPredsednik Srbije Aleksandar Vučić izjavio je danas da izmedju Srba i Bošnjaka u Srbiji stvorena atmosfera nepoverenja i da dva naroda decenijama grade loše odnose.\nU intervjuu za Radio-televiziju Srbije (RTS), Vučić je kazao da se „nekada nešto“ pojavi na nekom zidu, ali da se „digitalnom zidu“, na internetu, širi mržnja i prema Srbima.\nVučić, koji je danas boravio u Priboju nakon više incidenata tokom kojih je širena nacionalna mržnja prema Bošnjacima, rekao da u tom mestu nema kafane u kojoj nije bilo tuča medju pripadnicima dva naroda i ocenio da svuda u regionu raste „radikalni nacionalizam“ poslednjih godina.\n„Starije generacije znaju šta su sukobi, dolaze nove generacije ko ne znaju. Srbi imaju osećaj da su uvek bili poniženi, prokazani u Evropi i svetu i da je vreme za pravdu. Kod ovih drugih, kad god Srbija jača, kada nije na kolenima, osetiće mali stvarni osećaj straha, a onda sledi politički uticaj koji ruši sve“, rekao je on.\nVučić je rekao da će policajci koji su pevali sporne pesme protiv Bošnjaka biti kažnjeni.\nVučić: Koju god dobru poruku da pošaljete odavde, neće je prihvatiti u Sarajevu\nPredsednik Srbije Aleksandar Vučić kritikovao je večeras odnos bošnjačkih lidera u Bosni i Hercegovini prema Beogradu i Republici Srpskoj, ali je naveo da tenzije izmedju Srba i Bošnjaka moraju prestati.\n„Koju god dobru poruku da pošaljete odavde, neće je prihvatiti u Sarajevu. Kakvu god poruku da pošaljem, odgovor će uvek da bude Vučiću, snajperisto iz okoline Sarajeva. Lažete to već deset godina, zato što je potrebno da Srbiju omalovažite. Banjaluka vam je mali protivnik, pa morate da imate Beograd za protivnika da biste vi bili veliki političari“, rekao je Vučić za RTS.\nVučić: Dvadeset specijalaca ROSU upalo večeras u Gračanicu\nPresdsednik Srbije Aleksandar Vučić izjavio je večeras da su specijalne jedinice kosovske policije ROSU upale večeras u Gračanicu gde su sproveli akciju.\n„Poslali su 20 specijalaca u Gračanicu očekujući da tamo nadju sastanak i lovili vola na ražnju, koji je spreman sutra za Srpsku Novu godinu. Hteli su da je zabrane“, kazao je Vučić za Radio-televiziju Srbije (RTS).\nOn je uputio „molbu“ medjunarodnoj zajednici da „obaveste“ Prištinu da poštuje sporazume, pogotovo Briselski sporazum.\nVučić je kazao da je Beograd dao Sarajevu „sve krivične prijave, ne samo optužnice“ i da je odgovor na to bio skup ispred Ambasade Srbije u BiH na kojem su njega „napali“.\n„Svi oni su doborodošli u Sarajevu, nema tajnih optužnica ni krivičnih prijava, sve smo im dali, to je naš divan gest, a oni na to održe skup ispred naše ambasade u Sarajevu i napadaju mene što sam bio u Banjaluci, a ja nisam ni bio tamo“, naveo je Vučić.\nOn je osudio kritike upućene iz Sarajeva povodom parade u Banjaluci, na Dan Republike Srpske.\n„Član Predsedništva BiH kaže da su se u Banjaluci skupili nacisti iz kristalne noći, to kažu za legalne organe Republike Srpske koji postoje u skladu sa Ustavom BiH i Dejtonskim sporazumom. Ali dan kasnije kada upisuju u zelene beretke i prave šetnje naoružanih ljudi koji ne pripadaju legalnim organima u Bužimu, na to nema reakcije“, rekao je Vučić.\nDodao je da je nedopustivo optuživanje Srba za nacizam, jer je srpski narod „imao mnogostruko veće žrtve nego svi drugi narodi na prostoru bivše Jugoslavije zajedno“.\n„Srpski narod optužujete za nacizam, znate li šta to znači? Na koliko kilometara od Banjaluke je Jasenovac? Da sam ja rekao da to liči na nacizam, kakva bi reakcija bila u Sarajevu? Ali mi ćemo da se ponašamo odgovorno, spustio sam glavu pred srebreničkim žrtvama, položio sam cvet, kada sam bio izložen linču i kamenovanju“, naveo je.\nVučić je rekao da rat nikome nije dobro doneo i da Srbija „prema Muslimanima, Bošnjacima“ treba da se ponaša odgovorno.\nOn je kazao da Beograd ne vodi politiku Republike Srpske, već da samo o svemu razgovara sa srpskim članom Predsedništva BiH Miloradom Dodikom.\n„Ne slažem se sa sankcijama koje su uvedene Dodiku, nikada neću reći ništa što bi moglo da naškodi Republici Srpskoj. Vlada Republike Srpske ima svoju politiku, naša politika je da pomažemo srpskom narodu i RS, ne narušavajući integritet BiH“, naveo je.\nVučić je ocenio da je radikalni nacionalizam u porastu svuda u regionu, i to u nekoliko poslednjih godina.\n„Mi koji znamo šta su sukobi i ratovi, kako god da ih tumačimo, mi starimo. Dolaze nove generacije koje ne znaju, dolaze Srbi koji imaju osećaj da su uvek bili poniženi i prokazani u Evropi i svetu i da je vreme za pravdu. A kod drugih, kad god Srbija jača, kad nije na kolenima i ne kleči, osetićete ili osećaj straha ili političku kampanju za unižavanje Srbije. A to će da jača sve nacionalizme“, rekao je Vučić.\nNaveo je da se „nada da neće biti oružanog sukoba“ u regionu, ali da „ima mnogo ludih glava“ i dodao da „to mora da prestane“.\n„Ne smemo da nastavimo sa tom kampanjom. Mi njima govorimo balije, Turci, gamad, nož, žica, Srebrenica, i to na digitalnim zidovima, a oni su mnogo moćniji od pravih zidova jer ih mnogo više ljudi vidi. Oni nama govore djikani, četnici, genocidaši, genocidna tvorevina Republika Srpska. To jedni drugima govorimo svaki dan u desetinama hiljada postova, tvitova“, dodao je.


KARNEVAL U BELOJ CRKVI BOLJI NEGO U RIJU\nO tradiciji Belocrkvanskog karnevala puno se zna, o njemu se priča posle svakog karnevala, a stariji, i to ne samo belocrkvani još uvek prepričavaju kakvi su karnevali nekada bili. Ove godine će se publici predstaviti čak 27 karnevalskih grupa na dečijem karnevalu i 15 eksponata i 30 karnevalskih grupa u Internacionalnoj karnevalskoj povorci. Karneval je svečano otvoren podizanjem zastava Federacije evropskih karnevalskih gradova, opštine Bela Crkva i karnevala.\nBelocrkvanski karneval je otvoren raspevanije i razigranije nego ranije zahvaljujući mažoretkinjama i karnevalskoj grupi „Veseli Ponii“ Oš „Žarko Zrenjanin“, a sve uz premijerno emitovanje himne karnevala koja se dopala i publici.\n- Dragi sugrađani, gosti, komšije, imam čast da vam poželim dobrodošlicu i otvorim najstariji karneval na Balkanu i jedan od najstarijih u Evropi.Nadam se da ćete se prijatno osećati u danima karnevala i uživati u najvećoj i najlepšoj manifestaciji u Beloj Crkvi. Proglašavam Belocrkvanski karneval otvorenim, rekao je predsednik opštine Darko Bogosavljević.\nMnogi se slažu da je karneval u Beloj Crkvi i najveća manifestacija u regionu. Nedelju dana pravog uživanja u brojnim kulturnim i zabavnim programima, zbog toga su gosti iz Rijeke došli već prvog dana.\n- Dragi prijatelji, na moju nesreću moram da vam kažem da sam tek prošle godine videla vaš lepi mali grad i karneval. Nisam mogla da verujem kakvu istoriju vaš karneval ima, sve moramo učiniti da se on nastavi jer vi karnevalima dajete srce! O vašem karnevalu pričamo sa svima u Italiji i širom Evrope, i on zaslužuje da bude ejedan od najlepših u Evropi, istakla je Đurđica Margetić, „Veseli oldtajmeri“ iz Rijeke.\nBelocrkvani karneval smatraju dragocenim nasleđem i trude se da ga sačuvaju i unapređuju u čemu veliki značaj imaju „Belocrkvanske mažoretkinje“ i gradski hor „Bella musica“.\nInternacionalna karnevalska povorka alegorijskih kola i karnevalskih grupa biće održan u subotu. Prijavljeni su učesnici iz Italije, Rumunije, Češke, Hrvatske, Slovenije, Makedonije. Publika će imati priliku da vidi i pobedničku masku Venecijanskog karnevala.\nPosted by Belocrkvanske Novosti ISTINA at 06:13


ILUSTRACIJA - Žena tokom protesta zbog seksualnog zlostavljanja, silovanja i nasilja u porodici (Foto: AFP/Patrick Baz/Abaad)\nU vreme pandemije koronavirusa na Kosovu je za 30 odsto zabeležen porast porodičnog nasilja. Brojne organizacije i udruženja koja se bave ljudskim pravima i borbom protiv nasilja poslednjih nedelja upozoravaju na ovu pojavu i nude pomoć žrtvama.\nDirektorka agencije UN Women Kosovo Vljora Tuzi-Nuši kaže za Glas Amerike da je u prvom kvartalu ove godine zabeleženo 98 slučajeva porodičnog nasilja više u odnosu na isti period prošle godine. Ona kaže da tokom pandemije koronavirusa nasilje u porodici ima tendenciju rasta širom sveta, pa tako i na Kosovu.\n“Na Kosovu, nasilje u porodici je poraslo za 30 odsto u mesecima izolacije. Zbog ove situacije, kao 'UN Women' smo od prve nedelje pandemije i mera izolacije, usmerili naš rad na rešavanje ovog problema. Tokom prve nedelje mera izolacije prikupili smo podatke o stanju u osam sigurnih kuća na Kosovu. Zajedno sa drugim UN agencijama i Misijom UN-a na Kosovu sigurnim kućama smo podelili 530 higijenskih paketa, kao i pakete hrane, posteljine i odeće”.\nPovećano nasilje u porodici u eri koronavirusa\nProgramska direktorka NVO “Žensko pravo” Tijana Simić-Lavali kaže da su mere izolacije zbog pandemije koronavirusa na Kosovu povećale tenzije unutar porodica i da su žrtve nasilja uglavnom žene i deca.\n“Sama izolacija znači da su te žene bukvalno 24 sata izložene tom nasilju, a onda su i deca kao svedoci izložena nasilju, jer u normalanim okolnostima nasilje se ne odvija uvek pred decom. Deca su u školi ili spavaju, ali sad su svi tu predodređeni jedni na druge i tu dolazi do velikih tenzija. Onda imamo i manjak novca, manje su zarade, više se sedi kod kuće, više se pije i normalno, eto, tu dolazi do mnogo većeg nasilja”, objašnjava Simić -Lavali za Glas Amerike.\nPrema zvaničnim podacima Policije Kosova u prvom tromesečju 2020. godine na Kosovu je registrovano 500 slučajeva porodičnog nasilja.\nKad su četiri većinski srpske opštine na severu Kosova u pitanju, takođe je znatno povećan broj slučajeva nasilja u porodici u odnosu na prošlu godinu, potvrdio je za Glas Amerike portparol policije Kosova za region Sever Branislav Radović.\n„Policijska stanica Mitrovica Sever u ovom periodu imala je 11 slučajeva, za isti period prošle godine bilo je četiri. Zatim imamo Leposavić četiri slučaja, a u prošloj godini tri slučaja. Zvečan je ostao isti, jedan slučaj i Zubin Potok nije imao nijedan slučaj u prošloj godini, a ove godine jedan, tako da se odmah vidi tu neka razlika, da je povećan taj broj“.\nMeđutim, Tijana Simić-Lavali smatra da je nasilje na severu Kosova mnogo zastupljenije u odnosu na zvanične podatke.\n“Ono što je bilo zabrinjavajuće kod nas jeste to da se nasilje nije prijavljivalo u dovoljnoj meri. Sever je specifičan, jer mi nemamo sigurnu kuću ovde koja funkcioniše, pa smo brinuli da možda i to utiče na žrtve, ali i sama činjenica da je pandemija, da vlada opšte mišljenje da to nije prioritet za istitucije, što nije istina”, kaže ona.\nIstražiteljka regionalne policije iz južnog dela Mitrovice Aferdita Mikulovci smatra da je uloga NVO sektora veoma značajna u borbi protiv porodičnog nasilja i diskriminacije, pa je zbog toga - kako je rekla za Glas Amerike - od njih zatražila ideje koje mogu da doprinesu kampanji u cilju sprečavanja negativnih pojava.\n“Htela sam da pravimo pozorišne predstave, da pravimo monologe, ohrabrujuće crteže, bilo šta sa pozitivnim tekstom, neku pesmu... tako da to smo tražili, nešto drugačije. Ja kao policajka, ne mogu da previše izlazim iz moje oblasti, ja mogu da dam profesionalnu poruku, tužilac takođe, ali NVO imaju veći prostor za rad, i mogu inspirativnije da rade”, rekla je Mikulovci za Glas Amerike.\nNVO "Žensko pravo" od početka pandemije koronavirusa putem drustvenih mreža i telefona pruža besplatnu podršku građanima kojima je pomoć potrebna.\n“Svi mogu da se jave za psihosocijalnu podršku na fejsbuk stranici NVO „Žensko pravo“. Takođe postoji i broj gde se pruža psihosocijalna podrška, onlajn, putem telefona, putem Vajbera, sve je to omogućeno“, kaže Đurđica Kazić, psiholog u NVO “Žensko parvo”.\nPovodom povećanog broja porodičnog nasilja oglasio se se i kosovski Ombudsman Hiljmi Jašari, koji je pozvao građane “da ne koriste bilo kakav oblik nasilja nad svojim članovima porodice, posebno protiv najugroženijih kategorija, kao što su: žene, deca, starije osobe i osobe sa ograničenim sposobnostima”.\nTakođe je podsetio institucije da su u obavezi da spreče, istraže, kazne i obezbede nadoknadu za dela nasilja, u skladu sa svojim obavezama iz Evropske konvencije o ljudskim pravima i slobodama.


Udovičić sa predstavnicima omladinskih organizacija - ATA Stars\nHome/cVesti - sportovi/Ostali sportovi/Udovičić sa predstavnicima omladinskih organizacija\nMinistar omladine i sporta Vanja Udovičić održao je danas sastanak sa predstavnicima krovnih omladinskih ogranizacija i pozvao ih da motivišu mlade da volontiraju tokom vanrednog stanja u Srbiji zbog koronavirusa.\n„Sa vašim i našim iskustvima koje imamo u omladinskom radu vidim najveći potencijal i kapital da možemo da pomognemo društvu. Imali smo zajedno iskustva tokom katastrofalnih poplava 2014. godine. Istina je da je volonterizam i volonterski pokret, ideja mladih i ideja solidarnosti pobedila u celokupnom društvu, da su mladi pokazali nivo ujedinjenosti, da znamo da se nosimo sa problemima kada je teško. Moram da ponovim ono što je predsednik rekao da predaja nije opcija. Solidarnost je naš zajednički cilj i motiv, nešto što moramo da uradimo u nareddom periodu. Naš zadatak je da svako kroz svoje organizacije i kroz celokupan sekor omladine aktivira i motiviše mlade ljude i da napravite listu zainteresovanih lica koja žele da se uključe u volonterizam“, rekao je Udovičić na sastanku u Palati Srbije.\nPovezana vest: Vlasnik Majamija: NFL sezone će definitivno biti, sa ili bez navijača\nUdovičić je zamolio predstavnike organizacija da svojim autoritetom i integirtietom stave na raspolaganje i da budu primer drugima, dodavši da je njegov kabinet na raspolaganju 24 sata za sva pitanja.\n„Tu smo da svi zajedno pomognemo koliko možemo i da još jednom pokažemo da sistem omladine i sporta, ideja solidarnosti i obzirnosti prema sugrađanima mora da bude jasna poruka i jasan cilj, ne samo ovog sastanka, već svega onog što smo uradili i za šta se zalažemo. Apelujem da budemo solidarni i da pokažemo i starijim građanima i celokupnoj naciji da panici nema mesta, da iz ovakve jedne pošasti damo svoj maksimum da ugrožimo negativne efekte koji nas očekuju“, zaključio je Udovičić.\nPovezana vest: KUGLANJE, Beograd i Kordun odmiču, Kristal sija punim sjajem\nBy ATA Stars Redakcija|2020-03-16T12:12:26+01:00mart 16th, 2020|Ostali sportovi|0 Comments


SAM :: MALE TAJNE USPEŠNIH TRANSFORMACIJA - Vlastimir Vuković i Đorđe Vuksanović na SAM Akademiji\nPodršku predavanju pružile su Jelena Bulatović, izvršna direktorka Srpske asocijacije menadžera i Nevena Stanisavljević, programska direktorka SAM Akademije.\n„Sve promene kreću od nas samih“ – Zašto transformacija?\nSvesni smo da je promena velika stvar na koju se nije lako odlučiti i koja zahteva hrabrost, a danas u poslovanju ona je neophodna za izlazak iz zone komfora, napredak, postizanje novih ciljeva i adaptaciju na okruženje koje se konstantno menja.\nSvaka organizacija, koja teži ka novim rezultatima, mora imati u timovima pojedince sposobne za promenu, koji su zapravo njen okidač odnosno koji su ambasadori transformacije. Ako je organizacija usmerena na korisnike, ključ za uspeh su kvalitetni, jaki timovi, koji su prava snaga za promene. Te organizacije moraju biti adaptibilne i držati fokus upravo na tim timovima, u kojima postoje lideri, ambasadori promena, na svim hijerarhijskim nivoima. Tu se ljudi osnažuju za donošenje odluka jer lideri kreiraju sigurno okruženje kako bi zaposleni mogli da se oslobode, pokušaju nešto novo, pogreše, nauče, probaju ponovo.\nRazlozi za transformaciju\nTransformacija je odluka koja se donosi usled različitih situacija u poslovanju, a razlozi mogu biti interni i eksterni. Interni razlozi za tranformaciju mogu biti neadekvatan poslovni model, visoki troškovi poslovanja, tehnička zaostalost, dok eksterni razlozi mogu biti loši finansijski i nefinansijski rezultati, promene u regulativi, ulazak novih i neočekivanih igrača na tržištu, kao i promene očekivanja potrošača.\nTransformaciju biznis modela\nTransformaciju domena kojim se kompanija bavi\nOrganizacionu i kulturološku transformaciju\nKljučna pitanja za ulazak u transformaciju\nKako bi kompanija uspešno ušla u proces transformacije, organizacija mora imati odgovore na tri ključna pitanja: Zašto pokrenuti transformaciju? Kako je uvesti i koliko smo sposobni? Šta to znači i kako će uticati na viziju kompanije? Odgovori na ova pitanja na pravi način pripremaju organizaciju za kompleksni put transformacije, pružajući uvid u svrhu, motivaciju i vrednosti kojima ona teži, načine rada i uvid u to kako će se razlikovati od konkurencije na tržištu.\nTajna uspešne transformacije\nTajna uspešne promene se krije u usmeravanju energije u izgradnju novog, umesto u borbu protiv starog, u sagledavanju i dobre i loše strane postojeće kulture i organizacije, kako bismo mogli da je menjamo. Najčešće greške i razlozi neuspešnih transformacija su nekonzistentnost, ignorisanje problema, kasno donošenje odluka, demotivisanost. Sa druge strane, iza svake uspešne transformacije stoje dobro upravljanje i liderstvo, kreiranje dobre korporativne kulture i jasna i pravovremena komunikacija. Kako bi transformacija bila uspešno primenjena i donela željeni uspeh, lideri moraju transparentno komunicirati sve informacije, izgraditi kredibilitet i zaobići neizvesnost koja blokira prihvatanje promene kod ljudi.\nDa bismo realizovali dobre rezultate i uspehe, moramo slušati ljude, analizirati i uvažiti probleme i potrebe, poruke sa tržišta, odnosno sve ono što gradi sliku o nama i našem radu. Kritike su najbolje smernice za unapređenje, a kada ih uvažimo, uz preuzimanje odgovornosti i brzo donošenje odluka – na pravom smo putu ka uspešnoj transformaciji i realizaciji ciljeva i vizije kojoj težimo.


Pre 35 godina iz fabrike TAS u Vogošći izašao prvi Golf II\n9 Jun 2020 - 00:38 Istorija Link\nKrajem 1983. godine kompanija VW predstavlja drugu generaciju Golfa, koju je projektovao direktor dizajna Šafer, a koristeći Giugiarov model. U odnosu na predhodnika, Golf „dvojka“ je uvećan po svim dimenzijama, pa je shodno tome i teži za 120 kg.\nKako podseća Radiosarajevo.ba, Golf 2 je napravljen u 6,3 miliona primeraka, a promocija je bila u Frankfurtu septembra 1983. godine. Ovaj automobil donosi dosta promena na motorima, počev od G60, GTD motora pa do Sinhro verzija koja prvi put omogućava pogon na sva četiri točka.\nGodišnje je se u Vogošći pravilo oko 25.000 vozila, a izvoz na osnovu kooperacije TAS-a pred rat je iznosio od 250-300 miliona maraka, uz plan da se popne na pola milijarde. 1988. godine je bilo zaposleno 3.109 radnika koji su proizveli 28.341 automobil, od kojih je 15.184 direktno bilo isporučeno Volkswagenu. Zasnovana na uspešnoj sedmogodišnjoj masovnoj proizvodnji, Volkswagen se pripremao za proizvodnju od 40.000 vozila Golf. To je u narednoj 1989. godini skoro i ostvareno, gde je do kraju godine proizvedeno 37.411 automobila.\nTo je bila rekordna godina u proizvodnji Volkswagen Golfa u TAS-u, kada je u njegovoj proizvodnji bilo uključeno 3.500 radnika. Primerci Golfa koji su silazili sa proizvodnih traka TAS-a, u odnosu na one iz Nemačke, imali su posebne oznake po kojima se znalo da su bili proizvedeni u Jugoslaviji.\nDvojka je postala svojevrsni fenomen u Sarajevu, ali i celoj Bosni i Hercegovini. I danas 2020. godine nije retkost da sretnete na ulicama Golfa koji odoleva zubu vremena, a ponosni vlasnik će uvek izjaviti da ga auto sluša odlično i da je "k'o nov".\nčitanja : 3092


U kom periodu dana se žene najčešće porađaju - neobična istraživanja u svetu\nOvo interesantno britansko istraživanje pokazalo je u kom delu dana se rodi najviše dece.\nU kom periodu dana se žene najčešće porađaju – neobična istraživanja u svetu.\nJedno neobično istraživanje vršeno je na Univerzitetu u Londonu. Naime, naučnici su želeli da pokažu u kom peridu dana se rađa najviše dece.\nPosmatravši podatke o porođajima između 2005. i 2014. godine, istraživači su došli do zaključka da se svega 28 posto beba rodi u periodu od 9 do 17 časova radnim danima. Van službenog radnog vremena porodi se čak 71,5 posto žena.\nIsto istraživanje pokazalo je da se najviše žena porodi u 4 sata ujutru.\nPrethodnih nekoliko istraživanja vršenih u svetu pokazalo je da se prirodni porođaj najčešće događa u noćnim ili jutarnjim satima, što je istakao dr Piter Martin, vođa ovog interesantnog istraživanja.\nTagovi :porodilište, porodilja, porođaj


Održana 13. sednica UO i 4. zajednička sednica UO i SA | ATS\nU prostorijama Akreditacionog tela Srbije održane su, 20. februara 2013. godine, četvrta zajednička sednica Upravnog odbora i Saveta za akreditaciju i 13. sednica Upravnog odbora.\nNa zajedničkoj sednici Upravnog odbora i Saveta za akreditaciju razmatrana je i usvojena nova Analiza odnosa Akreditacionog tela Srbije sa povezanim telima. Naime, Akreditaciono telo Srbije, shodno tački 4.3.7 standarda SRPS ISO/IEC 17011:2007, mora obezbediti da aktivnosti tela, koja su u vezi sa njim (povezana tela), ne dovode u pitanje poverljivost, objektivnost i nepristrasnost dodeljenih akreditacija. Zadatak ATS-a je da, uz učešće zainteresovanih strana, analizira i dokumentuje odnose sa povezanim telima kako bi utvrdio mogućnosti za sukob interesa bilo da oni proizilaze iz aktivnosti ATS-a ili iz aktivnosti povezanih tela.\nShodno Statutu, Akreditaciono telo Srbije je podnelo predlog Savetu za akreditaciju i Upravnom odboru za proširenje oblasti delovanja ATS-a ustanovljenjem novih šema akreditacije za forenziku prema standardu SRPS ISO/IEC 17025:2006, a na osnovu iskazane zainteresovanosti laboratorija za ovu vrstu akreditacije; kao i za proširenje oblasti delovanja za akreditaciju u oblasti lične zaštitne opreme za laboratorije za ispitivanje/kontrolna tela/sertifikaciona tela, a shodno donetom Pravilniku o ličnoj zaštitnoj opremi koji počinje sa primenom od 1. jula 2013. godine kada se očekuju i prve prijave u ovoj oblasti.\nUpravni odbor i Savet za akreditaciju su dali podršku i saglasnost za donošenje novog dokumenta ATS-a – Pravila prekogranične akreditacije. Ovaj dokument definiše politiku koju ATS primenjuje u postupku akreditacije tela za ocenjivanje usaglašenosti sa sedištem izvan teritorije Republike Srbije i TOU iz Republike Srbije koja imaju lokacije i/ili ključne aktivnosti na kojima obavljaju poslove ocenjivanja usaglašenosti u inostranstvu, kao i politiku saradnje sa drugim akreditacionim telima u slučajevima prekogranične akreditacije.\nUpravni odbor je na svojoj 13. sednici usvojio veći broj finansijskih dokumenata i to: Izveštaj o popisu osnovnih sredstava i sitnog inventara, Izveštaj o popisu potraživanja, obaveza i novčanih sredstava ATS-a, Izveštaj komisije za otpis potraživanja i rashodovanje osnovnih sredstava i sitnog inventara i Finansijski izveštaj Akreditacionog tela Srbije za 2012. godinu. Upravni odbor je, na predlog Saveta za akreditaciju, doneo odluke o proširenju oblasti delovanja Akreditacionog tela Srbije kako je to predloženo na zajedničkoj sednici.\nZajednička sednica Saveta za akreditaciju i Upravnog odbora


Rudar Prijedor – Grbić: Pozitivna jesen i podrška Stojniću - GradPrijedor.com - Portal grada Prijedora\nRudar Prijedor – Grbić: Pozitivna jesen i podrška Stojniću\nUpravni odbor Fudbalskog kluba „Rudar-Prijedor“ na osmoj sjednici održanoj u utorak veče pozitivno je ocijenio izvještaj i analizu jesenjeg dijela Premijer lige BiH koje je uradio šef stručnog štaba Velimir Stojnić i data mu je podrška. Čelnici „rudara“ izrazili su zadovoljstvo postignutim rezultatima, 21 osvojenim bodom i plasmanom na devetu poziciju i jednoglasno su usvojili izvještaj trenera prvog tima.\n-Možemo da budemo zadovoljni postignutim rezultatima u jesenjem dijelu sezone s obzirom na činjenicu da živimo u teškim vremenima. Naš cilj u ovoj sezoni je da budemo što dalje od borbe za opstanak, a jednoglasna podrška treneru Stojniću i stručnom štabu, odnosno pozitivno ocjenjivanje njegovog izvještaja kazuje da se nalazimo na pravom putu na kojem moramo da istrajemo – istakao je predsjednik Upravnog odbora FK „Rudar-Prijedor“ Božo Grbić.\nTrener Stojnić je u izvještaju izvukao i određene zaključke koji su prihvaćeni i vrlo brzo će početi realizacija postavljenih zadataka, a to je stvaranje tima za proljeće i razgovor sa igračima koji treba da budu nosioci i kostur takmičarskog pogona.\n-Određene stvari ćemo nastojati da ispravimo i unaprijedimo, nepravilnosti želimo da otklonimo kako bi u drugom dijelu prvenstva lakše nosili teret. Potrebno je da obavimo razgovore sa igračima koji će na proljeće biti nosioci igre, ali da posložimo i ostale stvari u klubu jer smo ljetos, svjesni smo toga, možda povukli i nekoliko ishitrenih poteza koji su posljedica kratkoće vremena jer se brzo moralo reagovati. Sada smo iskusniji za jedan period i uočene greške nećemo ponavljati – dodao je Grbić.\nI ostali članovi Upravnog odbora dali su svoj komentar i razmišljanje kako vide organizaciju kluba u narednom periodu. Uprkos teškoj materijalnoj situaciji čelnici „Rudar-Prijedora“ pronalaze rješenja za ispunjavanje obaveza prema igračima, ali i administraciji kako kluba, tako i Saveza.\nJedan od zaključaka Upravnog odbora je i taj da se u narednom periodu prvom timu priključe i najtalentovaniji igrači i klupskog omladinskog pogona i da u budućnosti oslonac na vlastiti kadar i proizvodnja igrača bude na prvom mjestu.\n-Svakako da su to pozitivna razmišljanja i ima prostora da se prvom timu priključe oni juniori koji su najviše pokazali u Omladinskoj Premijer ligi BiH. Oni će, uz nosioce igre stasavati, za njih je potreban i rad tokom zimske pauze kako bi dostigli željeni kapacitet i mogli da izdrže sve napore u seniorskom pogonu – rekao je trener Velimir Stojnić.\nProzivka igrača za proljećni dio sezone trebalo bi da se održi 20. januara.


Za manje od mesec dana 308 poziva ka "SOS mobingu" - Nova Borba\nSastanak Agencije za mirno rešavanje radnih sporova/ Foto: www.ramrrs.gov.rs\nZa manje od mesec dana 308 poziva ka "SOS mobingu"\n"Agencija za mirno rešavanje radnih sporova proteklih godina nije bila dovoljno prepoznata", smatra ministar za rad Aleksandar Vulin\nZa nepunih mesec dana funkcionisanja besplatne telefonske usluge SOS mobing bilo je ukupno 308 poziva građana, od kojih je njih 30 iskoristilo mogućnost za razgovor i savetovanje sa pravnicima Republičke agencije za mirno rešavanje radnih sporova, rekao je danas direktor te Agencije Mile Radivojević.\nPrema njegovim rečima, građani sa fiksnog telefona pozivom besplatanog broja 0800-300-601 i biranjem opcija od 1 do 5 dobijaju bliže informacije o tome šta je mobing, koje radnje podrazumeva i koji modeli zaštite postoje u pravnom sistemu Republike Srbije.\n"Jedna četvrtina od ukupnog broja sporova se odnosila na taj takozvani mobing, ali s obzirom da je u 70 odsto slučajeva utvrđeno nepostojanje mobinga, već najčešće povreda nekog drugog prava ili čak zloupotreba prava mi smo uveli ovu uslugu koja uspešno funkcioniše nepunih mesec dana", napomenuo je Radivojević.\nMinistar za rad, zapošljavanje, socijalna i boračka pitanja Aleksandar Vulin koji je danas posetio Agenciju, rekao je da je stav ministarstva da u svim svojim delovima i segmentima bude na usluzi korisniku, bilo da je reč o PIO fond-u, Nacionalnoj agenciji za zapošljavanje, ili Republičkoj agenciji za mirno rešavanje radnih sporova.\n"Mi treba da budemo na uluzi našim korisnicima, a ova telefonska linija je upravo način da se približimo ljudima. Oni mogu da nas pitaju, bilo šta iz oblasti radnih odnosa, da im se ponešto pojasni, i svakako da im se pomogne", naglasio je Vulin.\nPrema njegovim rečima, Agencija za mirno rešavanje radnih sporova proteklih godina nije bila dovoljno prepoznata, iako ima veoma važnu ulogu.\nVulin međutim očekuje da će se uskoro izmenama Zakona o mirnom rešavanju radnih sporova drugačije postaviti njena uloga i učiniti je još važnijom.\n"Ali i dok se to ne desi, i kada se to desi, mi uvek moramo da budemo na rapolaganju svakom čoveku, a ova telefonska linija je upravo za to - da saznamo nešto više o fenomenu mobinga, da ostavimo mogućnost da branimo zaposlenog i da saznamo kada se eventulano nešto loše dešava", istakao je ministar i pozvao građene da što češće koriste besplatnu telefonsku liniju SOS Mobing.\nPrema njegovim rečima, Agencija za mirno rešavanje radnih sporova se pokazala veoma efikasnom, kao organizacija koja je u stanju da pomogne i poslodavcu i radniku, posredovanjem kada nastupe problemi u preduzeću.\nDirektor Agencije je ukazao da postupak pred Agencijom, koji je potpuno besplatan i za poslodavca i za zaposlenog traje maksimalno 30 dana, za razliku od sudskih postupaka koji traju i po nekoliko godina.\n"Svi postupci koji se pokrenu pred Agencijom, kada dobijemo saglasnost obe strane, okončavaju se u roku od 30 dana", naglasio je Radivojević.\nInače, SOS mobing usluga je građanima dostupna 24 sata, dok je razgovor sa pravnom službom Agencije, moguć od 07 i 30 do 15 i 30, pozivom pomenutog broja uz biranje tastera 0.\nZa pokretanje postupka pred Agencijom, odnosno nezavisnim arbitrom sa liste Agencije, o čemu se mogu dobiti detaljne informacije preko usluge SOS mobing, potrebna je saglasnost poslodavca za rešavanje spora.\nDetaljno o svim ovim mogućnostima građani se mogu upoznati putem usluge SOS mobing, kao i na sajtu Republičke agencije za mirno rešavanje radnih sporova.


RT: Putin odbacio mogućnost reforme veta u Savetu bezbednosti, te navodi da bi UN „umrle istog dana“, pretvarajući se u „debatni klub“\nRuski predsednik Vladimir Putin odbacio je predlog svog turskog kolege o uklanjanju prava veta stalnih članica Saveta bezbednosti UN, rekavši da bi se svetsko telo pretvorilo u drugu „Ligu nacija“.\n„Ako uklonimo pravo veta stalnim članicama, UN bi umrle istog dana - pretvorile bi se u Ligu nacija. To bi jednostavno postala platforma za diskusiju, Valdajski klub 2.0“, rekao je Putin u na godišnjem sastanku diskusionog kluba „Valdaj“ u Sočiju.\nSaopštenje je usledilo kao odgovor na izjave turskog predsednika Redžepa Tajipa Erdogana koje je u ponedeljak dao u Angoli. Na turneji po Africi, turski lider je ustvrdio da je „svet veći od pet“ – misleći na broj stalnih članova Saveta bezbednosti UN koji imaju pravo veta.\n„Sudbinu čovečanstva ne treba prepustiti na milost i nemilost šačici zemalja koje su pobedile u Drugom svetskom ratu“, rekao je Erdogan poslanicima u Luandi.\nTurski lider je sastanak nazvao „plodonosnim“, dok je ruski predsednik rekao da Ankara i Moskva „prilično uspešno sarađuju na međunarodnoj sceni“. Ipak, oba predsednika su završila sastanak bez zajedničke konferencije za novinare.\nPutin učestvuje na plenarnoj sednici 18. godišnjeg sastanka Diskusionog kluba "Valdaj". Glavna tema ovogodišnjeg skupa je „Globalni preokret u 21. veku: Pojedinac, vrednosti i država“.\nfoto: © REUTERS/Andrew Kelly / RT/ vostok.rs


Sukobi na ulicama Kaira, 19. novembar 2011\nNa centralnom trgu u Kairu u nedelju su, drugi dan za redom, nastavljeni sukobi policije i demonstranata nakon što je u subotu dvoje ljudi je poginulo, a više stotina povređeno u neredima, javlja CNN.\nPolicija se i u nedelju žestoko sukobila sa nekoliko hiljada demonstranata na trgu Tahrir u Kairu koji traže da vladajući Vojni savet tačno saopšti datum kada će prepustiti civilnoj vladi nadležnost za upravljanje zemljom.\nPolicija u opremi za razbijanje demonstracija koristila je suzavac i gumene metke da bi rasterala učesnike protesta, a oni su uzvraćali kamenicama, uzvikujući "Sloboda, sloboda".\nKabinet Vlade saopštio je da će izbori biti održani krajem novembra prema planiranom rasporedu, javila je državna televizija.\n"Vlada traži od građana da se suzdrže od demonstracija koje će podstaći haos i urušiti bezbednost u Egiptu, u periodu kada su Egiptu neophodni stabilnost i bezbednost", stoji između ostalog u saopštenju Kabineta.\nPrema raspoloživim informacijama, u sukobima koji traju od subote povređeno je najmanje 928 ljudi, javilo je ministarstvo zdravlja, prenosi CNN. U subotu je jedna osoba poginula u Kairu, a jedna u Aleksandriji gde su izbili sukobi ispred zgrade ministarstva unutrašnjih poslova.\n(AP video - Sukobi policije i demonstranata u Kairu, 19. novembar 2011)\nOčevici su naveli da su sukobi u subotu počeli kada je policija za razbijanje demonstracija uklonila mali logor postavljen na kairskom Trgu Tahrir da bi se odala počast stotinama demonstranata u ustanku u kojem je u februaru svrgnut višedecenijski predsednik Hosni Mubarak.\nPolicija je ispaljivala gumene metke i suzavac i tukla demonstrante pendrecima, pa je trg u jednom trenutku očišćen, a sukobi su preneti u okolne ulice u centru Kaira.\nEgipatski premijer Esam Šaraf pozvao je demonstrante da se raziđu sa trga.\nMubrak podnio ostavku, Vojni savjet preuzeo vlast\n"Ono što se dešava na trgu Tahrir je veoma opasno i preti novom putu zemlje i revoluciji", navodi se u saopštenju iz kabineta premijera.\nOrganizacije za zaštitu ljudskih prava optužile su policiju za prekomernu upotrebu sile.\nOkupljanja na Trgu Tahrir počela su još u petak uveče, kada je više desetina hiljada izašlo na ulice tražeći ukidanje vojnog saveta koji upravlja zemljom od zbacivanja Mubaraka.\nOrganizacije za ljudska prava procenjuju da se od zbacivanja Mubaraka 12.000 ljudi našlo pred vojnim sudom.\nPrvi izbori od zbacivanja Mubarakovog režima zakazani su za 28. novembar, posle kojih će se znati ko će imati odlučujuću ulogu u kreiranju novog ustava.


Pre svega: PDV za IT opremu ide na 20 odsto!?\nPDV za IT opremu ide na 20 odsto!?\nPrema rečima Lazara Krstića, još nema konačne liste toga koje će namirnice biti prebačene u višu kategoriju PDV-a (sa 8 na 20 odsto), ali za sada je siguran da se to odnosi na IT opremu i hotelske usluge.\nTakođe, kako kaže, lista stavki koje mogu da ostanu u nižoj poreskoj stopi usklađuje se sa EU, tako da one stavke koje mogu da ostanu u nižoj stopi ostaće tu, a sve što bude suprotno regulativi moraće da se prebaci u višu stopu.\n"Ako su to neke namirnice koje po logici stvari ne mogu biti oporezovane po nižoj stopi, mi ćemo ih prebaciti u višu, međutim, moguće je, dana primer, mleko ne može tu ostati zbog konkurentnosti na tržištu u EU", rekao je ministar finansija gostujući u Kažiprstu na B92.\nPrema rečima Krstića, povećanje PDV-a ne mora nužno da znači da će biti povećane cene hrane i kao primer navodi najavu Unije pekara da hleb neće poskupeti u maloprodaji, odnosno da će povećanje apsorbovati proizvođači, odnosno prodavci.\nKrstić, međutim, priznaje da ne možemo očekivati da trgovci izađu u susret i ne dižu cene.\n"Ne izlaze prodavci meni i građanima u susret, ali ako tražnja padne značajno, maloprodaji nije u interesu da te cene povećaju, već da zadrže prodaju i veći profit", smatra on.\nPovećanje niže stope PDV sa osam na 10 odsto, nije poslednja sa prihodne strane, iako je bila nužna u ovom trenutku zbog nivoa sive ekonomije, precizirao je ministar. Efekat na potrošačku korpu biće 0,7 odsto, i na korpu od 20.000 dinara iznosi 150 dinara.\nPrema rečima Krstića, poslednjih nekoliko mera u kombinaciji sa ove četiri izazivaju pozitivne reakcije kod investitora.\n"Ukoliko uspemo da promenimo mit da Srbija tavori u mestu, mi ćemo imati priika koliko nikada nismo imali do sada."\nKrstić tvrdi da neće biti izuzetaka kada je reč o smanjenju plata u javnom sektoru, koje se odnosi na zarade iznad 60.000 dinara.\nOn objašnjava da će nove ekonomske mere zahtevati promenu nekoliko zakona i da će ove godine neki od njih već u novembru ići u Skupštinu. Kako je rekao, na pripremi nacrta tih zakona vlada će raditi sukcesivno.\n"Mi još uvek ne znamo status kvo, ali smo već krenuli sa registrom zaposlenih i institucija i nadamo se da ćemo sa novom sistematizacijom da znamo šta da očekujemo. Za sada znamo za oko 670 000 zaposlenih u javnom sektoru a ostalo je još 300 institucija koje moraju da podnesu podatke zaposlenih, pa je moguće da će ih biti do 700.000, što je 150.000 više nego što se prvobitno mislilo."\nKrstić kaže da se uporedo i registruju institucije i da i tu ne postoje svi podaci koji bi trebalo da postoje.\n"Sa Ministarstvom pravde i državne uprave pravimo registar institucija da vidimo šta svaka od njih zapravo radi, koliko ljudi je potrebno za te poslove, koji je njihov učinak i da na osnovu toga napravimo temeljnu reorganizaciju", naveo je Krstić.\nTo bi, prema njegovim rečima, omogućilo da se profilira radna snaga, da se vidi gde ima viška zaposlenih koji nisu produktivni ili su postavljeni da bi samo primali platu.\nGovoreći o otpuštanjima u javnom sektoru rekao je da moraju da se uvedu sistemska rešenja - jedinstveni platni razredi. Oni koji se bave istim poslom, imaju istu stručnu spremu, u različitim institucijama, u bilo kom kraju Srbije zarađivaće isto, oni koji bolje rade mogu brže ići kroz platne razrede, a za one koji ne rade u opšte, ili su postavljeni po političkoj liniji, postoji mogućnost da budu otpušteni.\nPrema rečima Krstića, cilj Vlade je da tokom 2014. godine smanji subvencije preduzećima koja su u restrukturiranju, kojih je 179, koja se nalaze u nekom pravnom limbu.\n"Znamo da radnici koji rade u tim preduzećima su nosioci privrede u mnogim gradovima u Srbiji, ali mi ćemo problem sa javnim preduzećima, konkretno sa preduzećima u restruktuiranju rešiti na odgovoran način i to tako što ćemo tražiti investitore i partnere koji mogu da donesu svoj novac, tehnologije ili menadžment", obrazložio je Krstić i naveo da to može da se odnosi i na Sartid.\nZa problem Srbijagasa, rekao je, razmatrane su različite opcije na sastanku nekoliko ministara i dogovoreni su neki koraci.\n"Ide grejna sezona i nikome ne pada na pamet da sada iseče subvencije, ali ako bude trebalo novca da bi se prošlo kroz grejnu sezonu, naravno da ćemo to uraditi, jer smo stavljeni pred svršen čin, ali cilj je da se to ne ponovi sledeće godine i zato je potrebno da Srbijagas bude restrukturiran", objasnio je Krstić.\nKrstić kaže da će državni prihodi ove godine biti za 20 milijardi dinara manji od predviđenih i da će biti neophodno doneti rebalans budžeta, ako se taj novac ne uštedi.\n"Preduzeli smo mere, ograničili diskrecione troškove u svim ministarstvima i pokušavamo da uštedimo. Ako ne budemo uspešni u tome, bićemo suočeni s tim da po zakonu radimo rebalans", kazao je on.\nBudžet će, dodao je, biti završen do 1. novembra.\nO završenoj poseti MMF Srbiji, Krstić je rekao da razgovori nisu bili laki i da, ako se uđe u pregovore, ni oni neće biti laki. Razmišlja se, rekao je, o sklapanju aranžmana, koji će zavisiti od uslova.


Ponovo u naletu scenom Narodnog pozorišta Užice- Boing Boing: 27.i 28.oktobar - Portal Pasaž\nPosted: 16. oktobra 2015. u 15:14 / by Milunka Nikolić / comments (0)\nBoing Boing, predstava koju je davne 1998. premijerno izvedena na sceni Narodnog pozorišta Užice , nakon obnavljanja 2012. ove godine treći put doživljava svoju repremijeru.\nPredstava rađena po tekstu Marka Gamoletija , “posrbljena” likovima sa našeg podneblja prati doživljaje Dragojla koji se u potrazi za boljim životom našao u Parizu. Njegov ljubavni život čine tri stjuardese: Amerikanka, Francuskinja i Nemica koje se, mimo savršenog Dragojlovog plana o tostrukom životu zahvaljujući različitim redovima letenja, u jednom trenutku nađu istovremeno u Parizu. Da nije zemljaka a pri tom i rodbine, rođaka Mirčeta kojii mu dolazi u posetu, zbrka koja je nastala verovatno ne bi bila toliko haotična.\nKomediju Boing Boing kao reditelj potpisuje Slobodan Ljubičić koji je i koator adaptacije zajedno s Milanom Bogosavljevićem, a u novoj podeli igraju: Hadži Nemanja Jovanović, Biljana Prokić,Tijana Karaičić,Andrijana Simović,Branislav Ljubičić i Danica Ljubičić .\nVreme za smeh pri ponovnom nadletanju Boing Boing ekipe kojoj interesovanje publike očigledno ne dozvoljava da završi u pozorišnoj istoriji je 27. i 28. oktobar u 20 časova na Velikoj sceni užičkog pozorišta.\nM.Nikolić / izvor i foto: Narodno pozorište Užice


Španci hoće da proizvode vakcinu Sputnjik; U Italiji različita reagovanja na rusku vakcinu – SveVesti.net\nŠpanci hoće da proizvode vakcinu Sputnjik; U Italiji različita reagovanja na rusku vakcinu\n“Što se tiče IberAtlantika, mogu da potvrdim da smo u pregovorima sa još nekim firmama, koje ne mogu da imenujem, kao i sa Ruskim direktnim investicionim fondom o predlogu da dovedemo Sputnjik V u Španiju, na Iberijsko poluostrvo i na evropsko tržzište”, rekao je Mourino za TAS S, ali nije želeo da otkriva dokle su stigli razgovori.\nKrajem februara, zamenik premijera Aleksandar Novak je rekao da je nakon razgovora sa Španijom o trgovini i ekonomskoj saradnji Rusija izrazila spremnost da sarađuje sa Španijom o proizvodnji vakcine i o zajedničkoj borbi protiv pandemije.\nRazličita reagovanja u Italiji na rusku vakcinu\nUgovor o proizvodnji ruske vakcine “Sputnjik V” u Italiji, čini se iznenadio je sve, izuzev stranke desnog centra “Liga”, piše list “Hafington post”.\nVođa stranke Mateo Salvini je još pre desetak dana zvanično zatražio uvoz ruske vakcine, a pre toga je regija Lombardija, gde je uticaj “Lige” veoma jak i raširen, i zvanično zatražila od centralne vlade u Rimu odobrenje za uvoz i korišćenje ruske vakcine.\nSve do sada zvanični odgovor uvek je bio negativan.\nPredsednik italijansko-ruske privredne komore Vićenco Trani ocenjuje da se radi o “istorijskom dogovoru koji pokazuje dobre odnose između dve zemlje i činjenicu da su italijanski privrednici sposobni da gledaju mimo političkih polemika”.\nPredsednik vlade Mario Dragi, i vlasti regije Lombardija su vest ocenili kao “privatni dogovor”, a premijer je tim povodom naglasio “da će se Italija pridržavati dogovora unutar Evropske Unije”.\nIza ovih diplomatskih izjava, proizvodnja ruske vakcine je po svoj prilici potreba da se masovna imunizacija stanovništva, koja kasni u odnosu na prvobitni plan od 1, do 2 meseca, ubrza.\nA to za sada nije moguće ako se koriste samo one vakcine koje je Italija naručila putem zajedničkog EU mehanizma.\nNaime jednostranim odlukama proizvođača vakcina koje se sada koriste u Italiji “Fajzer”, “Moderna”, “Astrazeneka” i najnovija “Džonson&Džonson”, isporuka dogovorenih količina leka kasni.\nZvaničnici koji su do sada odbijali upotrebu u Italiji ruske vakcine pozivali su se na činjenicu da Evropska agencija za lekove (EMA) još nije odobrila njenu upotrebu u EU.\nJoš pre neki dan, direktor EMA je ocenio upotrebu “Sputnjika V” , pre nego što to odobri agencija, kao “ruski rulet”, aludirajući na eventualne rizike.\nMeđutim, ruska vakcina se već koristi u 46 zemalja, uključujući Mađarsku i Slovačku koje su deo EU.\nPored toga, ugledni naučno-istraživački klinički centar “Spalancani” iz Milana je već ranije pozitivno ocenio ruski lek, a pre toga pozitivna recenzija objavljena je u engleskom naučnom časopisu “Lanset”.\nOni koji se protive proizvodnji i upotrebi “Sputnjika V” u Italiji tvrde da se radi o “političkom marketingu koji lično nadgleda ruski predsednik Putin”.\nNa sličan način, podseća list, komentarisana je i masovna pomoć koju je Rusija uputila Italiji na vrhuncu prvog talasa pandemije kovida-19, kada su mnoge zemlje koje se deklarišu kao prijatelji, zakasnili za nekoliko meseci.\nPrevious Nemačka: Postoje izgledi da se ruska vakcina Sputnjik odobri\nNext Evropa: Forarlberg popušta epidemiološke mere – test za Austriju, u Poljskoj rekordan broj novoobolelih, Italija: Stanje teško kao pred Božić


San mnogih studenata je da uče na nekom prestižnom univerzitetu, a vrlo često su na listi želja i oni u Velikoj Britaniji. Dvojica Nišlija ostvarili su taj san, a prvi su stipendisti britanske Vlade posle 10-godišnje pauze.\nPetru je želja da nakon studija bude advokat čiji fokus će biti pravo konkurencije, investiciono i IT pravo, te se odlučio i da to budu oblasti koje će izučavati na Kembridžu. Odabrao je 9-mesečni program na Kraljičinom koledžu, za koji kaže da je poznat po "Matematičkom mostu" i po tome što je Kraljica njegov patron, odnosno nešto poput ktitora. Glavni motiv za Pešića da baš njega izabere je želja da bude u društvu najboljih profesora i studenata širom sveta, ali i da napreduje i kao osoba i kao pravnik, piše portal Južne vesti.\n- Ovo je ostvarenje snova i potvrda dosadašnjeg rada. Svako od nas kada ode je ambasador svog grada i svoje zemlje i to što ću na jednom od najprestižnijih Univerziteta na svetu predstavljati Niš i Srbiju čini ovaj uspeh još dragocenijim - ističe Pešić.\nNjegov kolega Aleksandar je dosad učestvovao na brojnim programima i konferencijama u oblasti zaštite ljudskih prava, a pružao je besplatnu pravnu pomoć ljudima iz marginalizovanih društvenih grupa. Zato će svoje dalje usavršavanje posvetiti upravo ljudskim pravima i to na Univerzitetu Saseks u Brajtonu.\nOvaj koledž je izabrao jer je jedan od vodećih u Velikoj Britaniji kada je reč o programima iz oblasti koje njega interesuju, ističe, a presudili su i izuzetni profesori iz različitih država sveta.\n- Moj fokus će biti antidiskriminaciono pravo, pitanja vezana za bračnu jednakost i pravno prepoznavanje istopolnih partnerstava i istopolnih porodica. Ovo jesu praktična životna pitanja koja još nisu pravno regulisana u Srbiji, a ni u susednim državama, tako da će i meni lično biti profesionalni izazov da se bavim ovim temama. Velika Britanija ima izuzetno dobru pravnu regulativu i implementaciju pravnih propisa u ovoj oblasti, tako da će to biti odlična prilika za usavršavanje u ovoj oblasti prava - napominje Mihajlović.\nNjih dvojica su dobitnici Chevening stipendije, koja ih obavezuje da stečena znanja kasnije iskoriste u domovini, a Mihajlović ističe da je za njega ovaj uspeh priznanje dosadašnjeg rada i zalaganja za ostvarivanje određenih vrednosti koje doprinose unapređenju položaja socijalno ugroženih grupa.\n- Pored izuzetnog akademskog uspeha koji sam ostvarivao tokom svog školovanja, uvek sam se trudio da kao student, a kasnije i tokom svog rada u advokaturi, budem društveno angažovan i koristan, što je izuzetno bitna osobina svakog dobitnika Chevening stipendije - dodaje Aleksandar.\nNišta bez stipendije\nDa svoj san ne bi mogli da ostvare bez stipendije, koja pokriva školarinu, put i troškove života u Britaniji - ističu obojica, jer je studiranje na ovim svetski priznatim univerzitetima preskupo. Pojašnjavaju i kakva je procedura prijave i kako uopšte dobiti tu stipendiju.\n- Da nije bilo Chevening stipendije Vlade Velike Britanije moje master studije ne bi bile moguće i na tome sam im zahvalan do neba. Sa druge strane, svi najprestižniji svetski univerziteti dobijaju hiljade prijava iz čitavog sveta. Oni žele što veći broj studenata iz različitih zemalja, ali tu se morate istaći kvalitetom prijave i postignutim rezultatima - priča Petar\nAleksandar napominje da je proces apliciranja složen, bez obzira na to da li kandidat dolazi iz Niša, Beograda ili pak iz neke druge države. Zato je presudan kvalitet prijave, a postoji i manja otežavajuća okolnost za niške studente.\nKandidati koji dolaze iz Beograda često imaju više prilika za sticanje radnog iskustva u oblasti svog interesovanja u odnosu na mlade ljude u Nišu, tako da je potrebno malo više truda da pronađete mogućnosti za sebe i upotpunite svoju biografiju - dodaje Aleksandar.\nPoziva sugrađane i sve zainteresovane kolege da apliciraju za ovu stipendiju do 5. novembra, a njegova poruka je da veruju u sebe i ostvarenje svojih želja.\nTeme sa mastera žele da iskoriste za buduća zanimanja\nPred selidbu i put u Veliku Britaniju obojica imaju velika očekivanja, a ističu da su teme koje su izabrali za master studije upravo ono čime u budućnosti žele da se bave. Osim stručnog usavršavanja, očekuju i da osete "engleski način života", a Petar kaže da ga interesuje i aktuelna tranzicija Britanije iz članice EU u zemlju koja će biti van Unije.\nPešić kaže da će njegov primarni fokus biti na investicionom pravu, jer time želi da se bavi nakon završetka studija, a pojašnjava i zašto.\n- U Srbiji kao i širom sveta, pravo konkurencije, IT pravo, investiciono pravo je u usponu i pobuđuje sve veću pažnju. Svaki čovek treba biti zainteresovan na koji način se njihovi podaci koriste i gde se nalaze. Svaka firma vodi računa o svojoj konkurenciji, a svaki grad ili država o investicijama tako da mislim da su teme jako interesantne čak i za nivo razvoja u kome se mi nalazimo - pojašnjava Pešić za Južne vesti.\nVanja i Miloš su NAJBOLJI STUDENTI MEDICINE, imaju samo jednu želju, a biće SRAMOTA ako im se ona ne ostvari\nAleksandar takođe želi da se profesionalno bavi temama koje je odabrao da usavršava, a očekuje da će rezultati njegovog rada biti vidljivi u celoj Srbiji.\nPetar Pešić je osnovne i master studije završio na Pravnom fakultetu, a tokom studiranja bio je deo pobedničke ekipe na Evropskom takmičenju u simulaciji suđenja pred pred Evropskim Sudom za ljudska prava u Strazburu 2014. godine, a 2016. je u Oksfordu nastupao na svetskom nadmetanju iz medijskog prava.\nAleksandar Mihajlović je takođe završio studije prava, a 2015. je proglašen za najboljeg diplomiranog studenta. Položio je pravosudni i advokatski ispit, a pored rada u advokaturi, učestvovao je na brojnim seminarima i konferencijama u oblasti zaštite ljudskih prava i pružao je besplatnu pravnu pomoć pripadnicima marginalizovanih društvenih grupa.


Donald Tramp: Nećemo više da sarađujemo sa britanskim ambasadorom | Vestinet.rs\nPočetna TEMA DANA\tDonald Tramp: Nećemo više da sarađujemo sa britanskim ambasadorom\nDonald Tramp: Nećemo više da sarađujemo sa britanskim ambasadorom\n„Vrlo sam kritičan povodom toga kako su Velika Britanija i premijerka Tereza Mej sprovodile ’bregzit‘. Kakav nered su ona i njeni predstavnici napravili. Rekao sam joj kako to treba da se uradi, ali je ona odlučila da krene drugim putem.\nNe znam ambasadora, ali u SAD ga ne vole i ne misle o njemu dobro. Mi sa njim više nećemo da sarađujemo. Dobra vest za za divno Ujedinjeno Kraljevstvo je da će dobiti novog premijera. Prošlog meseca sam uživao u prelepoj državnoj poseti, a najviše me je oduševila kraljica“, napisao je Tramp na Tviteru.\nTelevizija Si-En-En je saopštila da je ambasador Velike Britanije u SAD u diplomatskoj prepisci sa Londonom nazvao američkog predsednika Donalda Trampa „neveštim“ i „nekompetentnim“. Prema podacima televizije, britanski ambasador je iskoristio tajne diplomatske telegrame i informativnu prepisku kako bi saopštio Vladi Velike Britanije da karijera američkog lidera „može biti završena na sraman način“.\nDešavanja u Beloj kući Derok je ocenio kao „borbu s oštricama“, a administraciju SAD kao „nefunkcionalnu“. Bela kuća je kasnije objavila Trampovu izjavu da je britanski ambasador loše služio Ujedinjeno Kraljevstvo.\nambasadorBela kućaDonald TrampSADVelika Britanija


Elektrane i kopovi EPS-a spremni za zimsku sezonu | Telegraf - Najnovije vesti\n30. septembar 2017 | 14:22\nNa termo blokovima elektrana u Obrenovcu i Kostolcu završeni su remonti, Železnički transport TENT-a spreman je da sa kolubarskih kopova dovozi i više od 100.000 tona uglja dnevno, u hidroelektranama traju završni radovi i zato u „Elektroprivredi Srbije“ najavljuju stabilno snabdevanje i tokom hladnih dana\n- Obezbeđeni su svi preduslovi da EPS stabilno i pouzdano snabdeva električnom energijom svih 3,5 miliona korisnika u Srbiji - istakli su u najvećoj srpskoj energetskoj kompaniji.\nIsporuka uglja iz Rudarskog basena „Kolubara“ za termoelektrane ogranka TENT je na planiranom nivou čime je omogućena stabilna proizvodnja električne energije. Na EPS-ovim kopovima RB „Kolubara“ i „Drmno“ od početka 2017. godine do 17. septembra proizvedeno je 26,4 miliona tona uglja, što je za oko 400.000 tona uglja više nego u istom periodu 2016. godine. U periodu od 1. januara do 17. septembra 2017. godine otkopano je za jedan odsto više uglja nego u istom periodu 2016. godine, kada je proizvedeno oko 26 miliona tona uglja.\nRadnici Elektroprivrede Srbije su u najgorim vremenskim uslovima, i zimskih i letnjim, omogućili da u Srbiji snabdevanje privrede i građana električnom energijom bude stabilno i pouzdano. Upravo zahvaljujući angažovanju zaposlenih u letnjem periodu nadoknađen je i premašen plan proizvodnje u rudarskom sektoru.\nRudarski i termo sektor preuzeli su najveći deo posla i odgovornosti u letnjem periodu u vreme tropskih vrućina kada je, ne samo Srbiju, već i ceo region zahvatila suša i kada su dotoci na Drini i Dunavu bili i 40 odsto manji nego što je uobičajeno za taj period godine. Stanje akumulacija EPS-a, uprkos izuzetno sušnom letu je na zadovoljavajućem nivou. Očekuje se da se do kraja godine potpuno ispune proizvodni planovi i u proizvodnji i snabdevanju električnom energijom oko 3,5 miliona EPS-ovih kupaca.\nU septembru su završeni i remonti u termo sektoru ogranka „TE-KO Kostolac“ i svih 1.000 megavata kapaciteta za proizvodnju električne energije u termoelektranama „Kostolac A“ i „Kostolac B“ spremni su za novu sezonu. Dobra priprema u prošloj godini omogućila je kostolačkim elektranama da obore proizvodni rekord, a obavljeni radovi i ove godine garantuju dobre rezultate. Kostolački termokapaciteti su do polovine septembra isporučili oko 4,47 milijardi kilovat-časova električne energije, što je za 6,6 odsto više od plana.\nPočela grejna sezona u Novom Sadu: Da li su vam topli radijatori?\nTagovi: Elektrana, Elektroprivreda Srbije, EPS, Ušteda energije


Da li ste spremni za VI Reggae festival Natural Mystic - Svi na Ždreban\nOvogodišnji Natural Mystic, šesti po redu, održaće se na izletištu Ždreban u Gornjem Milanovcu. Kao i prethodne godine, organizatori priređuju četiri dana vrhunskog muzičkog programa uz tradicionalno besplatan ulaz i besplatan kamp (bez tuševa).\nSada već tradicionalni međunarodni festival koji organizuju Jahmessenjah Sound i UG Rekultivator, do sada je uspešno ugostio mnoge poznate muzičare iz celog sveta.\nSvečano otvaranje je zakazano u klubu Modesty Blaze, i to će biti jedino veče kada će se ulaz naplaćivati po ceni od 250 dinara, dok se od 29. aprila do 1. maja celokupan program održava na izletištu Ždreban.\nAko vam reč Ždreban budi uspomene na sjajnu muziku, pozitivnu atmosferu, hiljade raspoloženih ljudi i nestvarno lepu prirodu, samo vas podsećamo da se NATURAL MYSTIC FESTIVAL ove godine održava od 29. aprila do 1. maja.


Ćuzulan: Postoji napredak u ispunjavanju standarda proaktivne transparentnosti\n22.08.2019 / 12:18 BiH - Istraživanje\nIstraživanje koje je proveo Ured koordinatora za reformu javne uprave je pokazalo da prosječna ispunjenost standarda proaktivne transparentnosti iznosi 63,46 posto. Istraživanjem su bile obuhvaćene 74 institucije od kojih su 44 dale odgovore na svih 38 pitanja.\nPrema rezultatima istraživanje o ispunjavanju standarda proaktivne transparentnosti javnih institucija u BiH, četiri institucije Vijeća ministara BiH ispunjavaju sto posto standarde proaktivne transparentosti i to su Direkcija za evropske integracije, Agencija za statistiku BiH, Agencija za visoko obrazovanje i osiguranje kvaliteta, te Ured koordinatora za reformu javne uprave. Ove četiri institucije objavile su sve podatke i informacije od javnog značaja, od kontakata zaposlenih do ukupnih primanja rukovodilaca ovih institucija i svih državnih službenika i namještenika.\nOd 44 institucije najmanju ispunjenost standarda ima Institut za mjeriteljstvo BiH.\nDržavni koordinator za reformu javne uprave Dragan Ćuzulan izjavio je danas u Sarajevu da prosječna ispunjenost standarda proaktivne transparentnosti od oko 64 posto predstavlja poboljšanje u odnosu na analizu internet stranica javnih institucija koju je 2016. izvršila „Analitika“ kada je prosječan nivo transparentnosti (na uzorku od 68 institucija) iznosio 34,8 posto.\n- U našem istraživanju smo konstatovali da je nivo proaktivne transparetnosti oko 64 posto. Možda je to malo preoptimistično imajući u vidu da jedan dio institucija nije odgovorilo na naš upitnik, ali u svakom slučaju možemo reći da postoji napredak i da je, kada je riječ o državnom nivou, objava podataka znatno transparentnija. Naš cilj je da se stvori zakonska obaveza za institucije da se, u najmanju ruku, 38 standarda koje smo identifikovali kao ključne za transparentnost, objavljuju na web stranicama, što bi pomoglo građanima i medijima koji prate rad instuitucija - istakao je Ćuzulan.\nDodao je da će u narednom periodu raditi i s 30 institucija koje nisu dostavile odgovore, te da je svakako proaktivna transparentnost veća od 50 posto i da postoji napredak.\nStandardi proaktivne transparentosti, između ostalog, podrazumjevaju omogućavanje uvida javnosti u finansijske informacije kao što je izvršenje budžeta, planovi javnih nabavki, ukupna primanja zaposlenih u institucijama BiH, te niz drugih informacija od javnog značaja.\nPitanja su se odnosila na to da li su institucije uprave na nivou Vijeća ministara BiH omogućile dostupnim građanima i korisnicima zvaničnih web stranica setove podataka, odnosno informacija koje posjeduju - strateške, operativne, finansijske, te informacije u oblasti javnih nabavki, borbe protiv koruupcije, te slobode pristupa informacijama.\n- Vijeće ministra BiH usvojilo je „Politiku i standarde proaktivne transparentnosti“ što treba da bude obavezujuće i da se manifestuje kroz novi zakon o slobodi pristupa informacijama koji će obavezati institucije da moraju da objavljuju podatke o konkursima, zapošljavanju i drugo - dodao je Ćuzulan.\nVučić stigao u Mrkonjić-Grad i poručio: Srpski narod je jedinstven\nSvaki deseti pregledani učenik u ZDK ima problem s vidom, kičmom ili stopalima\n09:13 Ekonomija Kompaniji Eastern Mining potvrđena koncesija i na plemenite metale\n09:09 Crna hronika Predložen pritvor osumnjičenom za ubistvo starca u Ribniku\n09:06 BiH Značajno poboljšanje kvaliteta zraka\n09:04 BiH Svaki deseti pregledani učenik u ZDK ima problem s vidom, kičmom ili stopalima\n09:02 Regija Zbog koronavirusa Zagreb aktivirao EU krizni mehanizam\n08:59 Kultura Josip Pejaković u Fondaciji 'Izvor nade': Na Bosni su mnogi polomili zube\n08:50 Tenis Zverev u polufinalu Australian Opena\n08:43 Svijet Otkazane promocije knjige o zločincu Karadžiću


Izvor: B92, 17.Avg.2019, 09:56 (ažurirano 02.Apr.2020.)\nČitaoci lista El Confidencial ocenili su incident iznad Baltika kada se španski lovac F-18 iz sastva NATO-a približio avionu ministra odbrane Rusije.\nOni su svoja razmišljanja izrazili u komentarima ispod teksta "Španski lovac NATO-a oteran od aviona ministra odbrane Rusije".\n"Zapadne granice "nove Ruske imperije" nisu oblast koja dotiče naše strateške interese. Rusija nije naš konkurent, >> Pročitaj celu vest na sajtu B92 << pre je uvoznik naših proizvoda", napisao je korisnik ITURBIDE.\n"Stvar je u tome što Španci nemaju šta da traže na Baltiku. Šta smo tamo izgubili? Rusija nam nije ni neprijatelj niti prijatelj", podržao ga je FRAMONTANO.\n"Na neutralnoj teritoriji to je uobičajeno - štititi avion u kojem se nalazi zvaničnik takvog nivoa. Zar duge države postupaju drugačije?", pitao je EU EUEU.\n"Šta mi radimo na granici Evrope, hiljade kilometara od Španije? Štitimo Evropu od najstrašnije opasnosti za demokratiju. Rusija je država koja napada na sve svoje susede: na Čečeniju, na Gruziju, na Ukrajinu", napisao je TOMÁS VALIENTE koji očigledno ne zna da je Čečenija deo Rusije više od 200 godina.\nKorisnik 3DPROCESSOR je dodao da Španija ispunjava svoje obaveze pred NATO-om i "drži front protiv ruskog medveda".


Surova UEFA: Partizan bez navijača naredna dva evropska meča! | Banja Luka 24 sata\nHome Sport Surova UEFA: Partizan bez navijača naredna dva evropska meča!\nSurova UEFA: Partizan bez navijača naredna dva evropska meča!\nDisciplinska komisija UEFA drastično je kaznila Partizan zbog propusta u organizaciji meča sa turskom Malatijom, u okviru trećeg kola kvalifikacija za Ligu Evrope.\n“Crno-bijeli” su kažnjeni sa dvije utakmice bez prisustva navijača na domaćem terenu u međunarodnim takmičenjima!\nKako se navodi na sajtu UEFA, Partizan je kažnjen zbog rasističkog ponašanja, a koje čini zastava sa obilježjem keltskog krsta i povika “pi*ko ciganska” bivšem igraču Crvene zvezde Mičelu Donaldu, o čemu je UEFA obavijestio član FARE.\nOsim toga, srpski vicešampion je kažnjen i novčano 24 250 evra zbog bacanja predmeta na teren, bakljade i blokiranja stepeništa, iako je zvanični spiker nekoliko puta tokom utakmice zamolio navijače da ne blokiraju prolaze.\nKazna je izrečena po hitnom postupku, a na koju su uticale prethodne koje su “crno-bijeli” dobijali zbog sličnih dešavanja u Humskoj 1. Partizan će pokrenuti žalbeni postupak.\nPartizan je prethodnog četvrtka savladao Malatiju sa 3:1, a revanš je na programu za tri dana.\nUkoliko prođu dalje, Beograđani će u plej-ofu za Ligu Evrope najvjerovatnije igrati sa norveškim Moldeom, koji je u prvom okršaju slavio protiv Arisa 3:0.


Gradonačelnik najavio da će tražiti proveru optužbi od tužilaštva - Društvo - Dnevni list Danas\nPočetna » Društvo » Gradonačelnik najavio da će tražiti proveru optužbi od tužilaštva\nSkupština grada usvojila planske urbenističke izmene uprkos brojnim optužbama opozicije\nGradonačelnik najavio da će tražiti proveru optužbi od tužilaštva\nGradonačelnik Niša Darko Bulatović najavio je da će tužilaštvu podneti krivične prijave tužilaštvu da bi se proverile optužbe o navodnim zloupotrebama u vezi sa delom lokacije koje su regulisane najnovijim parcijalnim izmenama Generalnog urbanističkog plana grada Niša.\n0Piše: Z. Miladinović 23. marta 2018. 16.23 Izmenjeno: 17.55\nOn je pozvao gradske odbornike koji imaju saznanja u vezi sa takvim „zloupotrebama“ da mu dostave dokumentaciju, koju će on, kako je kazao, proslediti policiji i tužlaštvu, ili da se sami obrate ovim organima.\nPoziv gradonačelnika Bulatovića (SNS) usledio je nakon brojnih primedbi u delu javnosti da promena namene i karakteristika nekih od lokacija regulisanih najnovijim izmenama GUP-a predstavlja kršenje zakona, u korist pripadnika aktuelne vlasti i investitora bliskih vlastima. Primedbe ove vrste posebno su se odnosile na potencijalnu izgradnju višespratne javne garaže u parku Sveti Sava, uz samu Osnovnu školu „Sveti Sava“ i Crkvu Svetog cara Konstantina i carice Jelene, izgradnju multimedijalnog kulturnog centra na prostoru koji sada koristi „Niš ekspres“ koji je u većinskom vlasništvu kompanija Miroslava Miškovića, izgradnju velikog tržnog centra na lokaciji „Đačko ostrvo“ u neposredoj blizini, takođe, velikog tržnog centra „Roda“, kao i potencijalne promene namene zemljišta u blizini novog Kliničkog centra Niš, koje bi mogle da dovedu i do rušenja obližnjih kuća, koje su legalno izgrađene, upisane u katastar i predviđene aktuelnim niškim GUP-om.\n– Sva ova rešenja u izmeni GUP-a doneta su u skladu sa zakonom i isključivo u javnom interesu, koji zastupa Grad, jer je za nas takav interes jedino relevantan. U donošenju ovog urbanističkog plana sprovedena je kompletna zakonom predviđena procedura. Kako bi se izdejstvovala drugačija rešenja za neke od ovih lokacija, na mene je vršen pritisak, bilo je i ucena, a pritisak je vršen i na neke gradske odbornike. Reč je o teškim zloupotrebama i manipulacijama u političke svrhe, a na korist nekih privatnih interesa, vezanih za ove lokacije- rekao je Bulatović na sednici Skupštne grada.\nOn je optužio Televiziju Belle amie, nazivajući je „jednom televizijom“, da vodi kampanju, čak i „u noćnim satima“, i „na svakih sat vremena“, da „odbrani nečiji privatni interes“, posebno u pogledu lokacije kod Osnovne škole „Sveti Sava“, te izgradnje gradskog multimedijalnog kulturnog centra na lokaciji na kojoj je sada Miškovićev „Niš-ekspres“.\n– Očigledno je da se u javnosti uvek aktuelizuju lokacije gde neko ima privatni interes, a mi zadiremo u taj interes. Ali, ne mogu da shvatim da ispadamo krivi zato što štitimo javni interes građana- rekao je Bulatović.\nOn je obećao da „dok je ove gradske vlasti, i dok je on gradonačelnik“, na lokaciji u parku „Sveti Sava“, neće biti izgrađena javna višespratna garaža. Precizirao da parcijalne izmene GUP-a ne predviđaju konkretno rešenje za tu lokaciju, već predviđaju izgradnju poslovno- trgovinskog centra, kao i mogućnost da investitori izaberu da li će tu graditi javnu nadzemnu garažu, ili podzemnu garažu, ili parterno parkiralište. Pošto je Grad investitor, on neće izabrati opciju izgradnje nadzemne garaže, koja će smetati đacima i građanima, obećao je on.\nBulatović je kazao da su rešenja da novi multimedijalni kulturni centar, čiju izgradnju hoće da finansira Ministarstvo kulture, bude izgrađen na lokaciji „Niš ekspresa“, a novi tržni centar na lokaciji Đačko ostrvo- „iznuđena“. Precizirao je da je kulturni centar trebalo da bude izgrađen u Skopljanskoj ulici, ali je, kako je kazao, predhodna gradska vlast, na čelu sa DS, naprasno odlučila da izmeni planska urbanistička dokumenta i na toj lokaciji podigne stambeni objekat, tako da aktuelna vlast mora da traži novu lokaciju za tu namenu. Dodao je da univerzalna sportsko- sajamska arena ne može da bude izgrađena na Đačkom ostrvu jer je predhodna vlast tu izgradila tržni centar „Roda“, i to „sa građevinskom dozvolom za sportsko sajamsku halu- što je zloupotreba“, tako da sada nema mesta za izgradnju velike arene.\nGradonačelnik je dodao da novi GUP nije doneo konačno rešenje šta će biti sa zonom pored novog KC, već je predvideo da će to regulisati budući Plan regionalne regulacije za površinu Gradske opštine Medijana. On je kazao da će taj Plan odrediti da li će ta zona zadržati stambeno- poslovnu namenu, ili će, pak, ona „pripasti“ KC-u ili dobiti samo poslovnu namenu, što bi značilo da tamošnji i budući stambeni obekti neće biti „poželjni“.\n– Ja za sve ove lokacije nemam nikakav privatni interes, što je lako proverljivo, niti zastupam privatni interes bilo kog investitora ili „moga prijatelja- građanina“. Problem je, međutim, što predstavnici Grada imaju takve interese. Nema nikakvih garancija da u Parku „Sveti „Sava“ neće biti izgrađena nadzemna garaža, jer imamo samo reč gradonačelnika, a takva garancija ne piše ni u jednom gradskom planskom dokumentu. Prema dostupnim informacijama, lokacija kod „Niš ekspresa“ biće data Miškoviću, nakon što se „zaboravi“ na miltimedijalni kulturni centar, pošto ove izmene GUP-a ne predviđaju izgradnju centra, već samo mogućnost izgradnje, ukoliko se javi investitor- rekao je opozicioni odbornik Branislav Jovanović.\nOdbornici DS u Skupštini grada predložili su niškim vlastima da odustanu od ovakve izmene GUP-a, koja je izazvala brojne negativne reakcije u delu javnosti, te da novi predlog GUP-a dostave odbornicima tek nakon ozbiljne javne rasprave. Uprkos tome, većina odbornika Skupštine grada, u vreme zaključenja ovog izdanja, usvojila je predlog izmene ovog. najvaženijeg planskog akta Grada Niša.\nPROTEST UZ DELJENJE TEKSTA U DANASU\nGrađani koji imaju kuće pored novog KC-a, a koje bi nakon usvajanja ove izmene GUP-a mogle biti čak i srušene, protestvovali su juče za vreme održavanja sednice ispred sedišta Skupštine grada. Oni su odbornicima i građanima delili prekjučerašnji teks u Danasu o ovoj temi.


Još ima mesta na čačanskim fakultetima - Ozonpress :: internet portal\nTag: agronomski, fakulteti, FTN, slobodna mesta, UPIS, Visoka škola\nTokom prvog upisnog roka na čačanskim visokoškolskim ustanovama, od 835 slobodnih mesta, popunjeno je 383, što znači da su ostala slobodna još 452 mesta. Mesta ima na sve tri državne ustanove, na Fakultetu tehničkih nauka 103 mesta, Agronomskom fakultetu 75 i Visokoj školi tehničkih strukovnih studija 205.\nFakultet tehničkih nauka ove godine mogao je da upiše 345 studenata, od kojih je 85 predviđeno za studente koji sami plaćaju školarinu. Nakon prvog upisnog roka ostala su slobodna 103 mesta, 51 mesto na budžetu i 52 za samofinansirajuće studente. Najveće interesovanje vladalo je na smerovina informacione tehnologije i na menadžmentu.\nNa Agronomski fakultetu u Čačku ostalo je slobodno još 75 mesta, od 120 koliko je bilo predviđeno za upis ove godine. Studenti mogu izabrati jedan od četiri smera: opšta agronomija, voćarstvo i vinogradarstvo, zootehnika i prehrambena tehnologija. Sva mesta predviđena za upis su na teret budžeta.\nNa Visokoj školi tehničkih strukovnih studija ostalo je slobodno 100 mesta na teret budžeta i 105 za samofinasirajuće studente. Mesta ima na svim smerovima.\nDrugi upisni rok počinje 4. i traje do 19. septembra.\napsolvent 21/07/2018 u 16:52 Odgovorite\nLepo da svi nadležni objasne otkud toliki pad interesovanja za elektrotehniku!\nMilašin 21/07/2018 u 20:22 Odgovorite\nElektrotehničko i računarsko inženjerstvo je u padu, jer mnogi žele da studiraju informacione tehnologije, što je lakši smer od računarstva. Sa druge strane, interesovanje za energetiku takođe nije naročito visoko, jer radnih mesta za energetičare i nema puno.\nPostoji veliki broj primera dobrih studenata, koji su završili računarstvo i posle velikog broja teških ispita i dobrog proseka, završili kao programeri, za šta je toliki napor bio jednostavno nesrazmeran.


Stefanović poručio Juriću da dostavi dokaze umesto da gostuje po televizijama! | Sremska Mitrovica - Info\nStefanović poručio Juriću da dostavi dokaze umesto da gostuje po televizijama!\nBivši ministar unutrašnjih poslova Nebojša Stefanović poručio je Igoru Juriću, osnivaču fondacije „Tijana Jurić“, a povodom tvrdnji o političarima pedofilima, da je besmisleno „prepucavanje“ sa njim i da je sve što treba da uradi da tužilaštvu i policiji dostavi dokaze koje tvrdi da ima, jer je to jedini način da se sprovede istraga.\nStefanović je u pisanoj izjavi ukazao i da je to ujedno i jedini čestit i ispravan put, umesto što Jurić „troši hiljade sati na televizijama, gde su mu jedini predlozi da gostuje u još televizijskih emisija i vodi još besmislenih razgovora“.\nUmesto svega toga, Jurić treba da predoči dokaze i da pomogne potencijalnim žrtvama, poručio je on, podsećajući da je Jurić jedini koji godinama tvrdi da poseduje dokaze o pedofilima u Srbiji, kao i o političarima pedofilima.\n„U više navrata tvrdio je da raspolaže podacima o ugroženosti dece i da je spreman da te podatke podeli sa nadležnim državnim organima, sa javnošću, medijima i svima drugima koji bi mogli da pomognu. Međutim, potpuno je jasno, i sada nakon najnovijeg razgovora sa pripadnicima Uprave kriminalističke policije kojima ponovo nije rekao ništa, baš kao ni u Višem javnom tužilaštvu, da on ne govori istinu“, konstatovao je Stefanović.\nPrema njegovom mišljenju, „jasno je kao dan“ da Jurić ne želi da saopšti javnosti ko su pedofili koji mogu biti pretnja deci, niti kakvim dokazima raspolaže, koje je godinama unazad više puta tvrdio da ima.\n„On treba da razume da svakodnevna gostovanja na televizijama nisu put da se pomogne deci koja mogu biti ugrožena. Jedini način i jedini put jeste da tužilaštvu i policiji da dokaze koje tvrdi da ima i da oni, u skladu sa zakonom, sprovedu istragu“, zaključio je Stefanović, koji je sada ministar odbrane.\nRelated Items:Featured2, igro jurić, nebojša stefanović


Živiničkom Konjuhu omogućeno otvaranje računa\nNakon što je federalna Vlada na posljednjoj sjednici odobrila otvaranje računa Fabrici namještaja Konjuh, stvoren je prvi preduslov za finansijsku konsolidaciju ove firme i rješavanje nagomilanih problema radnika i uprave.\nU ovom preduzeću očekuju da će račun biti otvoren u roku od narednih pet dana.\nOvim je, kako nam je kazao direktor preduzeća Ahmet Suljić, otklonjena najveća barijera za naplaćivanje poslova i za normalne finansijske tokove u ovom prijeratnom gigantu.\n– Mi već duže vrijeme imamo naručene poslove iz inostranstva vrijedne stotine hiljada maraka, ali nas je nepostojanje računa sprečavalo u realizaciji. Sada će to biti puno jednostavnije, mada još nismo u potpunosti spremni za proizvodnju, kaže Suljić.\nOn objašnjava da su potrebna inicijalna sredstva od nekih pola miliona maraka, kako bi firma mogla popuniti proizvodne kapacitete i vratiti svih 350 radnika na radna mjesta.\n← Poništena privatizacija tuzlanskih javnih preduzeća\nPreminuo Adem Merić iz Miljanovaca →


Javno saopštenje Inicijative nezavisne kulturne scene Novog Sada – CK13\nForumi za kulturu\nJavno saopštenje Inicijative nezavisne kulturne scene Novog Sada\ni poziv Gradu na sazivanje javnih rasprava\npovodom konkursa za projekte u kulturi 2017. godine\nNa konferenciji za novinare održanoj 1. juna 2017. godine u Omladinskom centru CK13 u Novom Sadu, Inicijativa nezavisne kulturne scene Novog Sada je uputila javni poziv Gradskoj upravi za kulturu i Članu gradskog veća za kulturu, Daliboru Rožiću, da sazovu javne rasprave na temu rezultata konkursa i konkursnih procedura, povodom nedavno objavljenih rezultata konkursa za projekte u kulturi.\nUpućivanje javnog poziva je u skladu sa dogovorom i obećanjem koje je rezultat političke volje predstavnika grada da sprovedu mere poboljšanja uslova rada u oblasti kulturnog stvaralaštva u skladu sa principima participativnosti i transparentnosti, postavljenih Strategijom kulturnog razvoja grada u periodu od 2016-2026. U tom smislu, Inicijativa smatra da političku volju treba negovati i neprestano je prizivati u procesima pregovora i saradnje. Pomenuto obećanje nikako nije privatno, već je rezultat javnih razgovora i susreta kojima je i postignuto aktivno uključivanje Inicijative i u kulturnu politiku koju sprovodi Grad.\nNa konferenciji za novinare, svoje iskustvo rada u jednoj od komisija iznela je Milica Pekić, predsednica komisije za sprovođenje postupka javnog konkursa za izbor projekata u kulturi iz oblasti savremenog stvaralaštva – Savremeno-umetničke, istraživačke i edukativne delatnosti, takođe i jedna od osnivačica Asocijacije Nezavisna kulturna scena Srbije sa kojom Inicijativa uspešno sarađuje i koju je, upravo zbog iskustva rada na nezavisnoj kulturnoj sceni predložila za člana komisije. Ona je skrenula pažnju na postupke koje je sprovodila komisija u kojoj je delovala i koji obezbeđuju veću transparentnosti u procesu donošenja odluka, kao i objektivnost u ocenjivanju projekata. Ovaj proces se tiče modela bodovanja u kojem svaki član komisije nezavisno i samostalno ocenjuje projekte po uspostavljenim kriterijumima, a potom se zbrajanjem ocena formira ukupno bodovno stanje projekta, te i rang lista projekata u skladu sa kojom se distribuiraju raspoloživa sredstva.\nTakođe je skrenula pažnju na probleme u postojećim procedurama, a koje se tiču: nejasno definisanih tematskih celina u oblasti savremenog stvaralaštva, nestandardizovanih procedura u radu komisija, zatim modela objavljivanja rezultata koji ne sugeriše metod rada i kriterijume, kao i disproporcije u namenjenim finansijskim sredstvima po budžetskim linijama, i disproporcije u raspolozivom budžetu po tematskim oblastima.\nU tom smislu, sugerisani su predlozi za unapređenje rada koji bi vodili većoj demokratizaciji konkursnog postupka, očuvanju integriteta komisija i autonomnosti njihovog rada, većem učešću korisnika u procesu donošenja odluka posebno u vezi sa distribucijom javnih budžetskih sredstava, većoj transparentnosti celog procesa i boljoj komunikaciji Gradske uprave kao servisa građana sa svim akterima u polju kulture. Predsednica ove komisije je takođe pozvala Grad i članove ostalih komisija u oblasti savremenog stvaralaštva da se obrate javnosti javnim obrazlaganjem svojih odluka na način na koji je Inicijativa pozvala javnost da se uključi u javne rasprave, kako bi se stekao celokupan uvid u rad komisija, a radi budućeg zajedničkog rada na poboljšanju sprovođenja konkursnih procedura na javan, demokratski i transparentan način.\nČlanovi Inicijative, Ozren Lazić (Omladinski centar CK13) i Branka Ćurčić (Grupa za konceptualnu politiku), podsetili su da Inicijativa od prošlog proleća, kada je iznela svoje zahteve povodom nepovoljnih uslova rada i kada je svojim javnim delovanjem kao odgovorom na te uslove formirana, vodi aktivnu kulturnu politiku. Inicijativa je svojim sugestijama aktivno učestvovala u procesu pisanja Strategije kulturnog razvoja, a na temelju dogovora i obećanja, Inicijativa je putem svog delegata učestvovala i u Radnoj grupi za izradu Akcionog plana. Ovakvo učešće je bilo moguće postići zahvaljujući nepartijskoj politici nevladinog sektora koju Inicijativa razvija i koja se tiče afirmacije nezavisnih udruženja građana kao ravnopravnih učesnika u kulturnoj politici. Skrenuta je pažnja da se politika Inicijative ne iscrpljuje niti počiva isključivo u učešću u procesima koje grad prepoznaje (Strategija i Akcioni plan), već je taj proces instrument za osnaživanje rada nezavisnih aktera u kulturi kako bi svojim delovanjem mogli da obavežu Upravu na odluke koje bi bile donešene zahvaljujući ovim instrumentima. Stoga, delovanje Inicijative počiva pre svega na opreznoj distanci od gradske politike i na uvidu da se ona ne može niti treba izjednačiti sa politikom Inicijative. Uz ovakav stav, Inicijativa nastavlja započete pregovore i saradnju sa Gradskom upravom za kulturu i Članom veća za kulturu, i dalje insitirajući na rešavanju problema sa kojima se nezavisni akteri u kulturi suočavaju što predstavlja okosnicu rada Inicijative.\nPozivom Gradskoj upravi za kulturu i Članu veća da sazovu javnu raspravu povodom konkursa članice Inicijative žele dodatno da doprinesu donošenju i realizaciji Akcionog plana, i da na taj način istovremeno naprave uvod u buduće Forume za kulturu na kojima će akteri u kulturi imati priliku da se direktno uključe u procese razvoja kulturne politike (preko Akcionog plana i Strategije razvoja). U tom smislu, ovaj javni poziv treba tumačiti i kao poziv svim akterima u kulturi da se uključe u razvoj i implementaciju kulturne politike Grada. Stoga je važno da se Akcioni plan što pre usvoji, na šta takođe Inicijativa poziva i ohrabruje Gradsku upravu za kulturu i Člana veća za kulturu.